**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 19 Ιουλίου 2016, ημέρα Τρίτη και ώρα 13.10΄, στηνΑίθουσα «Προέδρου Αθανασίου Κων. Τσαλδάρη» (223) **του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Αντιπροέδρου αυτής, κυρίας Εύης Καρακώστα, με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Περιβάλλοντος και Ενέργειας «Πλαίσιο για την ασφάλεια στις υπεράκτιες εργασίες έρευνας και εκμετάλλευσης υδρογονανθράκων, ενσωμάτωση της Οδηγίας 2013/30/ΕΕ, τροποποίηση του π.δ. 148/2009 και άλλες διατάξεις». (4η συνεδρίαση - β΄ ανάγνωση).

Στη συνεδρίαση παρέστησαν ο Υπουργός Περιβάλλοντος και Ενέργειας, κ. Παναγιώτης Σκουρλέτης και ο Υπουργός Παιδείας, Έρευνας και Θρησκευμάτων, κ. Νικόλαος Φίλης, καθώς και αρμόδιοι υπηρεσιακοί παράγοντες.

Η Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αραχωβίτης Σταύρος, Βράντζα Παναγιώτα, Δημαράς Γιώργος, Δημητριάδης Μίμης, Ζεϊμπέκ Χουσεΐν, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Καφαντάρη Χαρά, Βαγιωνάκη Βάλια, Ουρσουζίδης Γιώργος, Μπάρκας Κωνσταντίνος, Σέλτσας Κωνσταντίνος, Σηφάκης Γιάννης, Σιμορέλης Χρήστος, Σπαρτινός Κώστας, Κυρίτσης Γεώργιος, Τελιγιορίδου Ολυμπία, Τριανταφυλλίδης Αλέξανδρος, Ασημακοπούλου Άννα - Μισέλ, Βλάχος Γεώργιος, Καράογλου Θεόδωρος, Κεδίκογλου Συμεών (Σίμος), Σκρέκας Κωνσταντίνος, Ζαρούλια Ελένη, Παναγιώταρος Ηλίας, Σαχινίδης Ιωάννης, Αρβανιτίδης Γεώργιος, Κωνσταντινόπουλος Οδυσσέας, Μανιάτης Ιωάννης, Δελής Ιωάννης, Μανωλάκου Διαμάντω, Συντυχάκης Εμμανουήλ, Αμυράς Γεώργιος, Μάρκου Αικατερίνη, Καμμένος Δημήτριος, Λαζαρίδης Γεώργιος, Γεωργιάδης Μάριος και Μεγαλομύστακας Αναστάσιος.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Κυρίες και κύριοι συνάδελφοι, στη σημερινή, 4η συνεδρίαση έχουμε τη συνέχιση της επεξεργασίας και εξέτασης του σχεδίου νόμου του Υπουργείου Περιβάλλοντος και Ενέργειας «Πλαίσιο για την ασφάλεια στις υπεράκτιες εργασίες έρευνας και εκμετάλλευσης υδρογονανθράκων, ενσωμάτωση της Οδηγίας 2013/30/ΕΕ, τροποποίηση του π.δ. 148/2009 και άλλες διατάξεις». Το λόγο έχει η Εισηγήτρια του ΣΥΡΙΖΑ, κύρια Καφαντάρη.

ΧΑΡΑ ΚΑΦΑΝΤΑΡΗ (Εισηγήτρια του ΣΥΡΙΖΑ): Κυρίες και κύριοι Βουλευτές, πραγματικά έχει γίνει μια μεγάλη συζήτηση για το εν λόγω σχέδιο νόμου. Είπαμε πάρα πολλά στις προηγούμενες συνεδριάσεις, οπότε σήμερα θα είμαι ιδιαίτερα συνοπτική.

Θεωρώ θετικό τη ψήφιση κατά πλειοψηφία επί της αρχής για το εν λόγω σχέδιο νόμου, το οποίο αφορά την ενσωμάτωση της Οδηγίας 30/2013 για ασφάλεια των υπεράκτιων εργασιών υδρογονανθράκων και τροποποίηση της Οδηγίας 35/2004 του Ευρωπαϊκού Κοινοβουλίου. Ουσιαστικά, πρόκειται για ένα πολυνομοσχέδιο, όπως είχα αναφέρει και στις προηγούμενες συνεδριάσεις της Επιτροπής, διότι πέραν της ενσωμάτωσης της Οδηγίας, η οποία αναφέρεται στα άρθρα από το 1 έως το 35, καθώς και το άρθρο 36 που έχει να κάνει με τις αρμοδιότητες της ΕΔΕΥ, καλύπτει μια σειρά άλλα ζητήματα του Υπουργείου Περιβάλλοντος, όπως, για παράδειγμα, ζητήματα για τη λατομική νομοθεσία, ζητήματα για το Εθνικό Κτηματολόγιο, ρυθμίσεις για τους ενεργειακούς επιθεωρητές κ.λπ.. Δεν θα επαναλάβω πράγματα, τα οποία έχω πει.

Όσον αφορά, τώρα, την ενσωμάτωση της Οδηγίας θα έλεγα, ότι το εν λόγω νομοσχέδιο είναι ένα πρώτο σημαντικό βήμα στη δημιουργία ενός σαφούς ολοκληρωμένου πλαισίου που είναι απολύτως απαραίτητο για την ασφαλή πραγματοποίηση αυτού του τύπου των εργασιών. Πρώτο σημαντικό βήμα, γιατί μπροστά υπάρχει σημαντική πρόσθετη δουλειά, η οποία περιλαμβάνει την επεξεργασία και θέσπιση σειράς ειδικών κανονισμών και κατευθυντήριων γραμμών, οι οποίες θα καλύπτουν όλο το φάσμα των επιμέρους εργασιών. Ταυτόχρονα, πρέπει να δημιουργηθεί εκείνος ο μηχανισμός του Δημόσιου, ώστε όλα αυτά να ελέγχονται, να εφαρμόζονται απόλυτα και στην πράξη.

Στην εν λόγω Οδηγία, τα λοιπά θέματα περιβάλλοντος, υγιεινής και ασφάλειας εγκαταστάσεων και προσωπικού, καλύπτονται από το ισχύον Εθνικό και Κοινοτικό θεσμικό πλαίσιο και οι τυχόν σχετικές συμπληρώσεις, θα αποτελέσουν αντικείμενο περαιτέρω νομοθετικής πρωτοβουλίας.

Όπως έχουμε πει, επί της αρχής είμαστε, φυσικά, θετικοί. Εδώ, θα ήθελα να πω, ότι από τη σοβαρή συζήτηση, η οποία έγινε και με τους φορείς στη αντίστοιχη συνεδρίαση, η γενική εικόνα ήταν θετική, ειδικά, όπως αναφέρω, στο πρώτο κομμάτι που αφορά αυτή καθεαυτή την ενσωμάτωση της Οδηγίας.

Από την προηγούμενη συνεδρίαση της Επιτροπής, μας έχουν έρθει κάποιες τροπολογίες. Η μία τροπολογία του Υπουργείου Παιδείας, για την οποία επιχειρηματολόγησε και ο αρμόδιος Υφυπουργός και στην οποία είμαστε θετικοί και βέβαια, την τροπολογία σχετικά με τη ΔΕΣΦΑ, για την οποία είμαστε πάλι θετικοί και για την οποία είχε επιχειρηματολογήσει και ο κ. Υπουργός. Θα έλεγα, λοιπόν, δύο πράγματα, σε σχέση με τη συγκεκριμένη τροπολογία 544, με ειδικό αριθμό 38 που αφορά το ΔΕΣΦΑ.

Το ζήτημα αποτροπής αυξήσεως στα τέλη χρήσης υπέρ της ΔΕΣΦΑ δεν είναι ένα καινούργιο ζήτημα. Απασχολεί εδώ και καιρό τους εμπλεκόμενους φορείς. Κάθε μέτρο που πλήττει την υφιστάμενη κατανάλωση φυσικού αερίου και εμποδίζει τη διάδοση της χρήσης του πλήττει κάθε προσδοκώμενο όφελος.

Η προστασία των χρηστών φυσικού αερίου έχει πολλαπλάσια οφέλη. Για παράδειγμα, εμποδίζει την αύξηση τιμών των προϊόντων και υπηρεσιών που επηρεάζονται από το ενεργειακό κόστος. Όπως καταλαβαίνουμε, αυτό βοηθάει και στην παραγωγική ανασυγκρότηση της χώρας, που είναι το, κυρίως, ζητούμενο.

Είναι γνωστό ότι το δίκτυο φυσικού αερίου αναπτύσσεται γρήγορα στη χώρα μας και πρωτοπορεί, φυσικά, η αρμόδια ΔΕΠΑ, η οποία υλοποιεί συγκεκριμένο πρόγραμμα μεταφοράς αερίου. Με την εν λόγω υπουργική τροπολογία γίνεται εξορθολογισμός της ανακτήσιμης διαφοράς του ΔΕΣΦΑ και επανακαθορισμός ρυθμιζόμενης περιουσιακής βάσης του, προκειμένου να αποφευχθεί η υπέρογκη αύξηση τιμής φυσικού αερίου. Ο επανακαθορισμός διορθώνει μεθοδολογικά σφάλματα και λανθασμένες πρακτικές του παρελθόντος που μπορούσαν να οδηγήσουν ακόμη και σε 68% αύξηση στα τέλη χρήσης. Η προτεινόμενη ρύθμιση δεν εμπίπτει στους όρους του διαγωνισμού και δεν επηρεάζει τη μελλοντική σύμβαση για ιδιωτικοποίηση του ΔΕΣΦΑ.

Τέλος, η εν λόγω τροπολογία και οι σχετικές ρυθμίσεις είναι, ήδη, γνωστές στο Τ.Α.Ι.ΠΕ.Δ., στις ΟΚΑΡ και στις ΝΑΜ. Δεν έχω να προσθέσω κάτι άλλο. Τα υπόλοιπα θα τα πούμε στην Ολομέλεια. Ευχαριστώ πολύ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Σκρέκας.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Ευχαριστώ, κυρία Πρόεδρε. Πραγματικά, είναι ένα νομοσχέδιο, που όπως είχαμε πει και στην πρώτη τοποθέτησή μας επί της αρχής, συμφωνούμε σε ότι αφορά στην ενσωμάτωση της Κοινοτικής Οδηγίας στον ελληνικό νόμο που αφορά τους υδρογονάνθρακες και την προστασία ρίσκου που μπορεί να προκύπτει από την παραγωγή και εκμετάλλευση κοιτασμάτων.

Δυστυχώς, βλέπουμε ότι τελικά η Κυβέρνηση για άλλη μία φορά χρησιμοποίησε ως πρόσχημα αυτό το νομοσχέδιο για να καταθέσει τροπολογίες, οι οποίες, εν πολλοίς, ήταν άσχετες με το νομοσχέδιο και ζημιώνουν για άλλη μία φορά το ελληνικό δημόσιο και κατ' επέκταση, τον Έλληνα πολίτη και τον ελληνικό λαό.

Θα εμείνω σε αυτό που ανέφερε η Εισηγήτρια της Συμπολίτευσης για την τροπολογία που καταθέτει η Κυβέρνηση και ο αρμόδιος Υπουργός αναφορικά με το ΔΕΣΦΑ. Πολύ φοβάμαι ότι είναι πιθανό με τις ανερμάτιστες και άτακτες κινήσεις που κάνει η Κυβέρνηση και στον ενεργειακό τομέα της χώρας, ότι η ΔΕΣΦΑ θα γίνει το επόμενο λιμάνι του Πειραιά ή θα καταλήξει όπως με τη, δήθεν, αξιοποίηση της ΤΡΑΙΝΟΣΕ που ως «φοβερή» αξιοποίηση της περιουσίας του ελληνικού λαού από την Κυβέρνηση κατέληξε να έχει η ΤΡΑΙΝΟΣΕ ένα τίμημα αξιοποίησης 47, μόλις, εκατομμυρίων ευρώ.

Ο αρμόδιος Υπουργός και η Κυβέρνηση προχωρούν σήμερα σε μία μονομερή, αυτόβουλη και χωρίς καμία προηγούμενη μελέτη και συζήτηση, υποτίμησης της πάγιας περιουσίας του ΔΕΣΦΑ κατά 300, περίπου, εκατομμύρια ευρώ. Δηλαδή, έρχεται ο αρμόδιος Υπουργός και με μία μονοκονδυλιά, με μία υπουργική απόφαση που θέλει να την περάσει και να τη νομιμοποιήσει μέσα από το Ελληνικό Κοινοβούλιο από Βουλευτές, οι οποίοι δεν έχουν καταλάβει τι θα ψηφίσουν, μειώνει την πάγια περιουσία της ΔΕΣΦΑ, που όπως ξέρετε, βασικός μέτοχος είναι το Τ.Α.Ι.ΠΕ.Δ. και κατ' επέκταση το ελληνικό δημόσιο και η ελληνική κοινωνία, κατά 300 εκατομμύρια ευρώ.

Αυτό το κάνει γιατί πιστεύει ότι με αυτόν τον τρόπο, δήθεν, δεν θα αυξηθεί η τιμή διέλευσης που πληρώνουν σήμερα οι καταναλωτές του φυσικού αερίου. Σήμερα, ο καταναλωτής πληρώνει, περίπου, 50 € το κυβικό μέτρο το φυσικό αέριο και από τα 50 € τα τέλη διέλευσης είναι 3,2 €.

Μειώνει κατά 300 εκατ., επαναλαμβάνω, την περιουσία του ΔΕΣΦΑ, του ελληνικού λαού, ο αρμόδιος Υπουργός για να μην γίνουν, αυτά 3,2 ευρώ από τα 50 ευρώ που κοστίζει το φυσικό αέριο, 4 ευρώ ή γίνουν 4,5 ευρώ, όταν θα μπορούσε, από αυτά τα 50 ευρώ, που το μεγαλύτερο κομμάτι είναι το κόστος του φυσικού αερίου ως προϊόν αλλά και οι φόροι που έχει βάλει η ελληνική πολιτεία πάνω στο φυσικό αέριο, θα μπορούσε να φέρει μια πρόταση και να μειωθεί είτε το κόστος που πουλάει το φυσικό αέριο η ΔΕΠΑ προς τους πολίτες, κατά 1 ευρώ, είτε να μειωθούν οι φόροι που επιβάλλει η ελληνική πολιτεία πάνω στο φυσικό αέριο, κατά 1 ευρώ.

Με αυτό τον τρόπο, όχι μόνο δεν θα έχουμε αύξηση του κόστους που αγοράζει σήμερα το ελληνικό νοικοκυριό, η ελληνική παραγωγική βάση το φυσικό αέριο, αλλά θα έχουμε και μείωση. Αντί γι’ αυτό τι προσπαθεί να κάνει; Μειώνει, ζημιώνει την περιουσία της ΔΕΣΦΑ, που επαναλαμβάνω ο κύριος μέτοχος είναι το ΤΑΙΠΕΔ. Να πω εδώ ότι ο Πρόεδρος του ΤΑΙΠΕΔ, ο κ. Πιτσιόρλας, ανέφερε σε ό,τι αφορά αυτή την κίνηση που κάνει ο παριστάμενος Υπουργός, αλλά και τις κινήσεις και τις δράσεις που έκανε άλλος Υπουργός αναφορικά με το λιμάνι του Πειραιά, ότι αυτές οι κινήσεις μερικών υπουργών της κυβέρνησης ζημιώνουν την ελληνική κυβέρνηση. Εγώ θα πω ότι δεν ζημιώνουν την ελληνική κυβέρνηση, ζημιώνουν το ελληνικό κράτος και ζημιώνουν τους Έλληνες πολίτες. Φαίνεται και αυτό από το τίμημα με το οποίο αυτή τη στιγμή δήθεν αξιοποιείται η ΤΡΑΙΝΟΣΕ. Μόλις 47 εκατ. θα δώσει ιδιώτης για να αγοράσει όλη την ΤΡΑΙΝΟΣΕ. Αυτό είναι το τίμημα της δήθεν αξιοποίησης της Κυβέρνησης ΣΥΡΙΖΑ – ΑΝΕΛ για την περιουσία του ελληνικού λαού. Αυτό πάει να γίνει τώρα και με τη ΔΕΣΦΑ.

Και δεν είναι μόνο αυτό που είναι η ουσία, το πόσο δηλαδή, κοστίζει το φυσικό αέριο σήμερα στον Έλληνα πολίτη. Ξέρει πολύ καλά ο Υπουργός ότι τα τέλη διέλευσης, αν είχε αυξηθεί η κατανάλωση φυσικού αερίου θα είχαν μειωθεί, γιατί από το ίδιο σύστημα θα περνούσε περισσότερο φυσικό αέριο. Όμως 18 μήνες με την ανερμάτιστη πολιτική της Κυβέρνησης, την ύφεση που έχει έρθει στην οικονομία, την ύφεση στην οικονομική δραστηριότητα, η ζήτηση για φυσικό αέριο πέφτει και γενικά, η ενεργειακή ζήτηση στη χώρα μειώνεται αυτή τη στιγμή. Και αυτό έχει αποτέλεσμα και στη ΔΕΗ, άλλο μεγάλο πρόβλημα που έχει να αντιμετωπίσει η κυβέρνηση. Όμως θα μιλήσουμε άλλη φορά γι’ αυτό. Όταν λοιπόν, μειώνεται η ζήτηση, όταν βαθαίνει η ύφεση, όταν η οικονομία καταρρέει, όταν τα λουκέτα αυξάνονται, όταν η ζήτηση για φυσικό αέριο μειώνεται, αυξάνονται τα τέλη διέλευσης και αυτό οφείλεται στην κυβέρνηση, σε κανέναν άλλο δεν οφείλεται.

Μια, λοιπόν, αξιοποίηση που έχει προχωρήσει η προηγούμενη κυβέρνηση και αφορά την πώληση ποσοστού της ΔΕΣΦΑ, όπου πλειοδότης είχε ανακηρυχθεί μετά από διεθνή διαγωνισμό η αζέρικη εταιρία Socar, έρχεται τώρα και τίθεται υπό αμφισβήτηση αν θα ολοκληρωθεί απ’ αυτές τις ανερμάτιστες, αλλά και μονομερείς ενέργειες του Υπουργού που δεν γνωρίζουμε αν όλα αυτά είναι σε γνώση της κυβέρνησης και ο ίδιος ο Πρόεδρος του ΤΑΙΠΕΔ διαφωνεί μ’ αυτά που έχει διοριστεί από την εν λόγω κυβέρνηση.

Ξέφρενο αμπέλι η Ελλάδα, ο ένας συγκρούεται με τον άλλον. Τελικά, να μας πουν, που θέλουν να πάνε αυτή τη χώρα, γιατί αν είναι να χαλάσει, να διαλυθεί, να πάει τελικά στις καλένδες, αυτή η συμφωνία, η οποία κρίθηκε διαφανής με κανόνες, με διεθνή διαγωνισμό, για να έρθει μετά αυτή η Κυβέρνηση και να βάλει κάποιον άλλο ίσως ή κάποιον δικό τους με τρόπους που δεν γνωρίζουμε σκοτεινούς, όπως αυτά που γίνονται στο ραδιοτηλεοπτικό τοπίο, να αγοράσει το ίδιο ποσοστό με χαμηλότερη αξία, θα είναι μπροστά από τις ευθύνες τους σήμερα.

Και τι σήμα θα δοθεί όταν αυτή τη στιγμή, ο κ. Υπουργός φέρνει μια τροπολογία, η οποία ουσιαστικά υποκαθιστά και αντικαθιστά τη λειτουργία της ΡΑΕ, του ανεξάρτητου ρυθμιστή. Πώς έρχεται και αποφασίζει ο Υπουργός για την περιουσία και την αξία της περιουσίας και την αποτίμηση της περιουσίας μιας εταιρείας που είναι περιουσία του ελληνικού λαού; Πώς το αποφασίζει αυτό; Και θα βάλει τους Έλληνες βουλευτές να ψηφίσουν να μειωθεί η αποτίμηση της αξίας του ΔΕΣΦΑ κατά 300 εκατ. ευρώ και θα πει ότι αυτό είναι προς το συμφέρον των Ελλήνων πολιτών, της ελληνικής πολιτείας;

Που το στηρίζει αυτό; Και πώς διασφαλίζει το αύριο, με τις κινήσεις που κάνει –γιατί αυτά που κάνει διώχνουν τους επενδυτές, γιατί αυτά που κάνει δείχνουν ότι η Ελλάδα δεν διακατέχεται από ένα ελεύθερο, ανεξάρτητο, Δίκαιο, αλλά έρχεται ο εκάστοτε Υπουργός και κάνει ό,τι θέλει σε αυτήν τη χώρα, μονομερώς, ουσιαστικά καταστρατηγώντας τις Ευρωπαϊκές Οδηγίες, καταστρατηγώντας το πλαίσιο της ελευθερίας και του δίκαιου ανταγωνισμού, το οποίο πάμε να χτίσουμε και στην Ελλάδα και να αποφύγουμε λάθη του παρελθόντος.

Κύριε Υπουργέ, για ποιο λόγο το κάνετε αυτό; Πώς διασφαλίζετε ότι δεν θα αυξηθεί η «ταρίφα», τα τέλη διέλευσης για τους Έλληνες καταναλωτές, αν μειωθεί η κατανάλωση αερίου τον επόμενο ή μεθεπόμενο χρόνο. Πώς το διασφαλίζετε αυτό; Με Υπουργική Απόφαση; Θα είστε εσείς Υπουργός, όταν θα γίνει αυτό; Ή θα είναι σαν την ΤΡΑΙΝΟΣΕ που κατηγορούσατε τότε την προηγούμενη Κυβέρνηση που θα την αξιοποιούσε, δήθεν, για 300 εκ. ευρώ και τώρα εσείς την πουλήσατε για 47 εκ. ευρώ; Ή θα γίνει σαν το λιμάνι του Πειραιά που έτρεξε γρήγορα να μαζέψει ο κ. Δρίτσας -ο προηγούμενος Υπουργός- αυτά τα οποία πήγε να κάνει, για να μην εξευτελιστεί ο Πρωθυπουργός της χώρας, στην επίσκεψη που θα έκανε στην Κίνα; Που υποβαθμίστηκε – όπως ξέρετε εκ των έσω εσείς και από ό,τι λένε πάρα πολλοί και έχουμε ενημέρωση- το ταξίδι του κυρίου Τσίπρα στην Κίνα, μετά από αυτό που έγινε στην Ελλάδα και δεν πήραμε αυτά που θα μπορούσαμε να πάρουμε ως χώρα, παρά μόνον ένα ποδήλατο που του έκαναν δώρο.

Πώς κινείστε με αυτόν τον τρόπο, χωρίς υπευθυνότητα, χωρίς σοβαρότητα και χωρίς διάλογο; Έχει ενημερωθεί το Ταμείο Αξιοποίησης Ιδιωτικής Περιουσίας του Δημοσίου (ΤΑΙΠΕΔ); Συμφωνεί το ΤΑΙΠΕΔ; Συμφωνεί η Διοίκηση του Διαχειριστή Εθνικού Συστήματος Φυσικού Αερίου (ΔΕΣΦΑ); Συμφωνεί το Διοικητικό Συμβούλιο του ΔΕΣΦΑ; Συμφωνούν οι μέτοχοι που είναι και το ελληνικό δημόσιο, κατ’ επέκταση από το ΤΑΙΠΕΔ, με τη μείωση της αποτίμησης της εταιρείας κατά 300 εκ. ευρώ; Συμφωνούν για όλα αυτά ή τα κάνετε από μόνοι σας; Παρακαλώ, να απαντήσει ο κ. Υπουργός. Εμείς, σε αυτά τα πράγματα, δεν είμαστε σύμφωνοι και αποδεικνύεται εν τοις πράγμασι, πως ό,τι κάνει η Κυβέρνηση ζημιώνει την Ελλάδα. Αυτά να τα απαντήσει εδώ και τώρα.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει η Ειδική Αγορήτρια του Λαϊκού Συνδέσμου – Χρυσή Αυγή, κυρία Ζαρούλια.

ΕΛΕΝΗ ΖΑΡΟΥΛΙΑ (Ειδική Αγορήτρια του Λαϊκού Συνδέσμου – Χρυσή Αυγή): Σήμερα είναι η β’ ανάγνωση του σχεδίου νόμου που πραγματεύεται, κυρίως, θέματα ασφάλειας στις υπεράκτιες εργασίες έρευνας και εκμετάλλευσης υδρογονανθράκων, την ενσωμάτωση της Ευρωπαϊκής Οδηγίας 2013/30/ΕΕ και τροποποίηση του Προεδρικού Διατάγματος (Π.Δ.) 148/2009.

Έχουν προστεθεί διατάξεις και νομοθετικές ρυθμίσεις που στο μεγαλύτερο μέρος τους, είναι άσχετες με το κυρίως αντικείμενο του νομοσχεδίου. Το ίδιο ισχύει και για τις Υπουργικές Τροπολογίες που θεωρητικά θα έπρεπε να σχετίζονται με το κύριο αντικείμενο του νομοσχεδίου, αλλά στην πράξη, αυτό δεν συμβαίνει.

Σε ό,τι αφορά στο νομοσχέδιο, στις προηγούμενες συνεδριάσεις τοποθετήθηκα επί των περισσότερων άρθρων. Θα ήθελα να προσθέσω μια παρατήρηση, σχετικά με το άρθρο 4. Θα πρέπει να δοθούν διευκρινήσεις, σχετικά με αυτό που αναφέρει το νομοσχέδιο για τη δυνατότητα ρύθμισης, με Π.Δ., θεμάτων που αφορούν την ταχεία και αποτελεσματική εκδίκαση αγωγών αποζημίωσης προς αποκατάσταση ζημιών, περιλαμβανομένων και αποζημιώσεων για διασυνοριακά περιστατικά. Πώς, δηλαδή, θα ρυθμίζονται αυτά τα θέματα ακριβώς; Ειδικά, όταν πρόκειται για ατυχήματα που συμβαίνουν στα σύνορα με όμορα κράτη που, όμως, δεν ανήκουν στη Ευρωπαϊκή Ένωση. Δεν θα έπρεπε να υπάρχει ειδική πρόβλεψη για τα θέματα αυτά, εντός του νομοσχεδίου;

Το πέμπτο κεφάλαιο ρυθμίζει ζητήματα διαφάνειας και διάχυσης πληροφοριών με την ενσωμάτωση των άρθρων 23 έως 26, της Ευρωπαϊκής Οδηγίας. Το άρθρο 23 ορίζει, μέσω του παραρτήματος 9, τις ελάχιστες πληροφορίες που παρέχονται από τους διαχειριστές ή ιδιοκτήτες, προς την αρμόδια Αρχή, ενώ το άρθρο 24 ορίζει, πως οι πληροφορίες του ίδιου παραρτήματος πρέπει να είναι διαθέσιμες στο κοινό με ευθύνη της αρμόδιας Αρχής.

Αντίστοιχα, στα άρθρα 25 και 26 ορίζεται η αποστολή, στην Ευρωπαϊκή Επιτροπή, ετήσιας Έκθεσης, με πληροφορίες για τις επιπτώσεις στην ασφάλεια και το περιβάλλον, καθώς και σύνοψης για διαδικασίες διεξοδικής διερεύνησης για κάθε σοβαρό ατύχημα στην περιοχή εθνικής δικαιοδοσίας.

Στο πλαίσιο της διαφάνειας και ελέγχου που διατρανώνετε ότι θέλετε να ακολουθείτε, τα στοιχεία που περιγράφονται στο κεφάλαιο αυτό θα πρέπει να είναι στη διάθεση, όχι μόνο της Ευρωπαϊκής Επιτροπής, αλλά και του Ευρωπαϊκού και του Ελληνικού Κοινοβουλίου, ώστε να εξασφαλίζεται η δυνατότητα να επέμβει και να αποφασίζει σε ζητήματα ασφάλειας εργαζομένων και περιβάλλοντος.

Ένα άλλο ζήτημα που πρέπει να επισημανθεί είναι αυτό των διασυνοριακών επιπτώσεων σε περίπτωση καταστάσεων εκτάκτου ανάγκης, όπως ορίζεται στο άρθρο 31. Σύμφωνα με αυτό, προβλέπεται αμοιβαία ενημέρωση και ανταλλαγή πληροφοριών σε περίπτωση που υπάρχουν υπόνοιες για επιπτώσεις σε άλλο κράτος - μέλος από τις εργασίες. Επίσης, προβλέπει και τη διενέργεια κοινών ασκήσεων ετοιμότητας. Διασυνοριακές επιπτώσεις έχουμε μόνο με Αλβανία και ίσως με Ιταλία. Τι γίνεται σε περίπτωση ατυχήματος κοντά σε σύνορα με όμορο κράτος που δεν ανήκει στην Ε.Ε.; Άλλωστε, η Ελλάδα γειτνιάζει ως επί το πλείστον με τέτοιες χώρες, διότι, για την περίπτωση του Αιγαίου και τα σύνορα με τη γείτονα Τουρκία ούτε λόγος. Μόνο «γκρίζες ζώνες» κηρύσσονται διαχρονικά.

Στο δεύτερο μέρος του νομοσχεδίου υπάρχει τροποποιητική σύμβαση μεταξύ ελληνικού δημοσίου και των εταιριών Energean Oil & Gas και Kavala Oil, με την οποία, ορίζεται παράταση έως 23/11/2017 με δυνατότητα παράτασης για ένα ακόμη έτος της άδειας εκμετάλλευσης νότιας Καβάλας σχετικά με την περιοχή υπόγειας αποθήκης φυσικού αερίου, στο άρθρο 38. Αφορά εκκρεμότητες από παλιές άδειες που έπρεπε να ανανεωθούν, γιατί δεν συμφέρει να τις πάρει πίσω το κράτος λόγω αυξημένων λειτουργικών εξόδων. Παρόλα αυτά, δεν μπορούμε να μην αναφερθούμε για μια ακόμα φορά στην εκποίηση των ελληνικών υδρογονανθράκων στους διεθνείς τοκογλύφους, αφού το 2014 πουλήθηκε το σύνολο του πετρελαϊκού κοιτάσματος του Πρίνου στην εταιρία BP έναντι «πινακίου φακής», αφού το αντίτιμο ήταν μονάχα 500 εκατομμύρια δολάρια.

Μια αντίστοιχη τροποποιητική σύμβαση το 2013, το ΤΑΙΠΕΔ κατάφερε και φρέναρε τη διαδικασία επικύρωσης της από τη Βουλή με το ανεδαφικό επιχείρημα ότι πρέπει πρώτα να προχωρήσει ο διεθνής διαγωνισμός για την υπόγεια δεξαμενή και να δημοσιοποιηθούν οι όροι του και μετά να επικυρωθεί από τη Βουλή η αναμενόμενη παραχώρηση της Energean Oil & Gas. Με άλλα λόγια, το ΤΑΙΠΕΔ αυτοβούλως αναδείχθηκε σε ρυθμιστή του νομοθετικού έργου της Βουλής.

Δικαίως λοιπόν μπορούμε να αναρωτηθούμε αν θα γίνει κάτι αντίστοιχο και τώρα. Κάτι που θα θέσει υπό αμφισβήτηση τον έλεγχο της διαδικασίας από το αρμόδιο Υπουργείο ή μήπως δεν υπάρχει πρόβλημα και αυτά γίνονται με τις ευλογίες των ευρωπαίων εταίρων γιατί αυτό τους εξυπηρετεί; Εάν δεν θέλουμε, όμως να είμαστε κακοπροαίρετοι, τότε η παράταση της άδειας λειτουργίας του κοιτάσματος φυσικού αερίου είναι θετική.

Ένα ακόμη σημείο που θα ήθελα να σταθώ είναι η ηλεκτρονική υποβολή τοπογραφικών διαγραμμάτων στη βάση δεδομένων της εταιρίας Εθνικό Κτηματολόγιο και Χαρτογράφηση Α.Ε. στο άρθρο 40. Η προτεινόμενη ρύθμιση λειτουργεί συμπληρωματικά στο ισχύον πλαίσιο ηλεκτρονικών εν γένει συναλλαγών με το Κτηματολόγιο. Θα ήταν εξαιρετικά χρήσιμη η ολοκλήρωση του κτηματολογίου για τη χώρα μας, καθώς έχουν δαπανηθεί τεράστια ποσά χωρίς ιδιαίτερο αποτέλεσμα. Η δημιουργία και εφαρμογή του Κτηματολογίου θα αποτελέσει τη βάση για τον εθνικό χωροταξικό σχεδιασμό και θα έχει πολλαπλά οικονομικά οφέλη για την εθνική οικονομία.

Με το άρθρο 45 ορίζεται ότι οι δαπάνες μετακίνησης του Υπουργείου Περιβάλλοντος και Ενέργειας για τα έτη 2014 και 2015 καλύπτονται από πιστώσεις του προϋπολογισμού του τρέχοντος έτους. Τα ποσά δεν είναι ιδιαίτερα μεγάλα και οι δικαιούχοι δεν δύνανται να τα εισπράξουν παρότι τα έχουν ήδη καταβάλει. Το κακό είναι ότι τα ποσά αυτά επιβαρύνουν τους φορολογούμενους, ενώ θα μπορούσαν αυτοί οι πόροι να εξοικονομηθούν από άλλες περιττές δαπάνες.

Το άρθρο 47 προβλέπει τη χρήση πόρων σε έργα εξοικονόμησης ενέργειας, στήριξης χαμηλών και μεσαίων εισοδημάτων, αντιπυρικά έργα και τα λοιπά. Αυτή η διάταξη κινείται προς τη σωστή κατεύθυνση αρκεί να γίνει πράξη.

Στο άρθρο 52 περιλαμβάνονται ρυθμίσεις θεμάτων για την ενίσχυση και τη θεσμική θωράκιση του Σώματος Επιθεώρησης Περιβάλλοντος Δόμησης, Ενέργειας και Μεταλλείων, μέσω της χρηματοδότησης του από είσπραξη προστίμων. Στην παράγραφο 3 αναφέρεται ότι για τη διενέργεια ελέγχων και επιθεωρήσεων δεν αναγράφεται το όνομα του επιθεωρητή, ο τόπος και η ημερομηνία μετακίνησης γι' αυτό το σκοπό. Αυτό όμως δεν περιγράφει μια διαφανή διαδικασία και θα θέλαμε διευκρινίσεις επ’ αυτού.

Αναφορικά με το τρίτο μέρος του νομοσχεδίου, για το οποίο, τοποθετήθηκα αναλυτικά στην προηγούμενη συνεδρίαση, πίστευα ότι μετά από όσα έχουν ειπωθεί στις νομοτεχνικές βελτιώσεις, θα υπήρχαν αλλαγές επί του συγκεκριμένου τμήματος.

Επειδή, όμως, κάτι τέτοιο δεν έγινε, τουλάχιστον σε ό,τι αφορά την εκπαίδευση - κατάρτιση, οφείλω να πω, πως οι ρυθμίσεις για τους ενεργειακούς επιθεωρητές κτιρίων και συστημάτων θέρμανσης και κλιματισμού, πρέπει να επανεξεταστούν.

Από τη στιγμή που καταργείτε τις εξετάσεις, θα πρέπει να ενταχθεί στο υποχρεωτικό εκπαιδευτικό πρόγραμμα των Α.Ε.Ι. και Τ.Ε.Ι. σχετικό μάθημα για τις ενεργειακές επιθεωρήσεις και να υπάρξει μια κλιμακωτή τάξη των ενεργειακών επιθεωρητών με ποιοτικά κριτήρια. Δεν πρέπει να αδικηθούν όσοι παρακολούθησαν σεμινάρια κατάρτισης και παράλληλα, θα πρέπει να αξιολογηθεί και η εμπειρία ενός μηχανικού πάνω στο αντικείμενο. Επίσης, θα πρέπει να υπάρξει και μια επανεξέταση του συστήματος με την ένταξη στις κατηγορίες Α΄, Β΄ και Γ΄.

Τι θα γίνει, δηλαδή, ένας επιθεωρητής με 30 πιστοποιητικά ενεργειακής κατάστασης, λανθασμένα, θα πάει στην Β΄ κατηγορία; Σημαίνει ότι έμαθε ή ότι κάνει καλή δουλειά; Ο αριθμός των πιστοποιητικών ενεργειακής κατάστασης δεν είναι αντικειμενικό κριτήριο.

Επίσης, πείτε μας. Τα τελευταία χρόνια, πόσα πιστοποιητικά για κτίσματα άνω των 300 τ.μ. προέκυψαν;

Άρα, πώς ένας επιθεωρητής θα μεταπηδήσει από τη μία κατηγορία στην άλλη, όταν δεν υπάρχουν οι προδιαγραφές και δεν υπάρχει μια λογική βάση;

Εδώ, θα μου επιτρέψετε να συμμεριστώ την άποψη που διατύπωσε ο εκπρόσωπος του Πανελληνίου Συλλόγου Πιστοποιημένων Ενεργειακών Επιθεωρητών, σχετικά με τη σύνδεση των τυπικών προσόντων ενός ενεργειακού επιθεωρητή με τα επαγγελματικά προσόντα ενός μηχανικού για την ενεργειακή μελέτη, γεγονός που θα έχει ως αποτέλεσμα νέες προστριβές μεταξύ των διαφόρων ειδικοτήτων και νέο γραφειοκρατικό κύκλο ή και ψήφιση του νέου τροποποιητικού νομοθετικού πλαισίου.

Μια ακόμη παρατήρηση για το άρθρο 55 και την παρ. 7, με την οποία αλλάζει ο τρόπος απόδοσης και οι αποδέκτες των ποσών από τα παράβολα των ενεργειακών πιστοποιητικών. Ενώ, μέχρι σήμερα, τα παράβολα των ενεργειακών πιστοποιητικών χρηματοδοτούσαν το πολύπαθο πράσινο ταμείο για αντίστοιχες δράσεις εξοικονόμησης ενέργειας με τη διάταξη αυτή επιβάλλετε το 30% των εισπράξεων να αποδίδεται στο Κέντρο Ανανεώσιμων Πηγών Ενέργειας, με την αιτιολογία ότι υποστηρίζει την αρμόδια διεύθυνση του Υπουργείου Περιβάλλοντος και Ενέργειας, μέχρι του ύψους των 200.000 €, ετησίως.

Μήπως αυτός είναι ένας από τους κύριους λόγους της αλλαγής του συστήματος; Να αποκτήσει, δηλαδή, το ΚΑΠΕ μια σχεδόν τακτική χρηματοδότηση, εκτός του προϋπολογισμού του οικείου Υπουργείου;

Τέλος, θα ήθελα να αναφερθώ στην υπουργική τροπολογία 544/38, σχετικά με τη ρύθμιση για τον καθορισμό της ανακτήσιμης διαφοράς περιόδου 2006 - 2015, του Διαχειριστή Εθνικού Συστήματος Φυσικού Αερίου. Σύμφωνα με αυτήν, μειώνεται το ρυθμιζόμενο από την ΡΑΕ ύψος των παγίων που χρησιμοποιούνται, ως βάση για τον υπολογισμό των εσόδων του ΔΕΣΦΑ.

Με αυτό τον τρόπο φαίνεται ότι το κράτος επιβάλλει αναδρομικά στην ανεξάρτητη αρχή ποια στοιχεία της περιουσιακής βάσης λαμβάνονται υπόψη και ποια όχι, παρακάμπτοντας έτσι τον ανεξάρτητο ρόλο της.

Το ερώτημα που γεννάται είναι αν ο Υπουργός είχε, προηγουμένως, συνεννοηθεί με το ΤΑΙΠΕΔ, τον πλειοψηφούντα μέτοχο από πλευράς δημοσίου του ΔΕΣΦΑ, με τον μειοψηφούντα μέτοχο ΕΛΠΕ ή με τον υποψήφιο επενδυτή SOCΑR για την παράβαση των όρων της αποκρατικοποίησης. Πώς θα εκλάβουν οι ευρωπαϊκοί θεσμοί αυτή την κίνηση;

Πώς εξασφαλίζεται η προστασία του Έλληνα καταναλωτή - φορολογούμενου από αυξήσεις στις χρεώσεις, μετά την πώληση του ΔΕΣΦΑ, δεδομένων των υπέρογκων αυξήσεων σε αγαθά και υπηρεσίες φορέων που πωλήθηκαν σε ιδιώτες ή ξένες εταιρείες, κρατικές ή μη, όπως για παράδειγμα στη Δ.Ε.Η.;

Που αποσκοπεί μια τέτοια κίνηση και τι κόστος θα έχει; Μήπως πρόκειται για μια ακόμη ρύθμιση για να «χρυσώσετε» το χάπι για αυτά που θα έρθουν, κατά το γνωστό «εμείς διαπραγματευτήκαμε σκληρά, προσπαθήσαμε αλλά…»;

Για να μην παρεξηγηθώ, η θέση μας είναι ξεκάθαρη απέναντι στην αποκρατικοποίηση της νευραλγικής εταιρίας για την εθνική μας οικονομία και ασφάλεια. Το ελληνικό φυσικό αέριο αποτελεί τεράστια ελπίδα για την οικονομική ανάκαμψη της χώρας και συνεπώς, θα ήταν ευχάριστο να μην ευοδωθεί η συμφωνία για το ξεπούλημα της εταιρίας. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Και εμείς ευχαριστούμε.

Θα ήθελα να δώσω το λόγο στον Υπουργό Παιδείας, Έρευνας και Θρησκευμάτων, για να στηρίξει την τροπολογία του, 551/41 και μετά να συνεχίσουμε. Ο κ. Φίλης, έχει το λόγο.

ΝΙΚΟΛΑΟΣ ΦΙΛΗΣ (Παιδείας, Έρευνας και Θρησκευμάτων): Σας ευχαριστώ, κυρία Πρόεδρε.

Η τροπολογία είναι σαφής. Προκειμένου να ανοίξουν τα σχολεία από την πρώτη μέρα χωρίς καθυστερήσεις, προχωρούμε στις προσλήψεις του αναγκαίου προσωπικού, αναπληρωτών και ωρομισθίων. Τα κονδύλια για τις προσλήψεις, περίπου 21.000, αναπληρωτών και ωρομισθίων, κατά τη σχολική περίοδο 2016 - 2017, επιβαρύνουν το δημόσιο προϋπολογισμό, το Πρόγραμμα Δημοσίων Επενδύσεων και το ΕΣΠΑ, λιγότερο από άλλες φορές.

Με την προτεινόμενη ρύθμιση 116 εκατ. 600.000 € για τους μήνες που απομένουν για να τελειώσει το 2016 και έως 114 εκατ. € για τους υπόλοιπους μήνες του σχολικού έτους 2016 – 2017, δηλαδή τους μήνες Ιανουάριο έως και Ιούνιο του 2017.

Επαναλαμβάνω ότι είναι μια αναγκαία ρύθμιση για να αρχίσουν τα σχολεία στην ώρα τους, με τους καθηγητές και με τα βιβλία, τα οποία στα περισσότερα σχολεία έχουν ήδη αποσταλεί. Η τροπολογία που προτείνουμε έχει Γενικό Αριθμό 531 και Ειδικό Αριθμό 41. Ευχαριστώ πολύ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ τον Υπουργό κ. Φίλη και συνεχίζουμε τη διαδικασία. Το λόγο έχει ο Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ κ. Μανιάτης.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Ευχαριστώ πολύ κυρία Πρόεδρε. Επειδή έχουμε τοποθετηθεί θετικά στο νομοσχέδιο κατά τις προηγούμενες συνεδριάσεις, θεωρώ ότι θα ήταν πιο χρήσιμο να χρησιμοποιήσω το χρόνο που έχω στη διάθεσή μου για μόνο ένα θέμα. Την τροπολογία για τον ΔΕΣΦΑ για την οποία κυρίως, θέλω να απευθύνω ερωτήματα στον κ. Υπουργό.

Θα μας δοθεί φαντάζομαι η ευκαιρία και στην Ολομέλεια, να μιλήσουμε για όλα τα υπόλοιπα ζητήματα, όμως θεωρείστε, ως δεδομένη τη θέση μας, έτσι όπως έχει εκφραστεί στις προηγούμενες συνεδριάσεις, για όλα τα επιμέρους θέματα.

Αγαπητοί συνάδελφοι, τα λόγια τα οποία θα πω, προκύπτουν από δυο διαφορετικές αφετηρίες, οι οποίες όμως συγκλίνουν. Στην αναγκαιότητα του ζητήματος της τροπολογίας για την τιμολόγηση, τα τέλη διέλευσης του φυσικού αερίου να αντιμετωπιστεί με τη μεγαλύτερη δυνατή σοβαρότητα και υπευθυνότητα.

Οι δύο αφετηρίες από τις οποίες ξεκινά ο προβληματισμός μας, είναι πρώτα απ' όλα οι πρόσφατες ελληνοτουρκικές εξελίξεις και οι πρόσφατες εξελίξεις στη γεωπολιτική ανισορροπία της ευρύτερης περιοχής και πως αυτές οι εξελίξεις επηρεάζουν, ή δεν επηρεάζουν, ή πιθανά θα επηρεάσουν τα εθνικά στρατηγικά συμφέροντα σε σχέση με την ενεργειακή διπλωματία και πολιτική.

Το λέω αυτό, γιατί έχουμε αρχίσει να βλέπουμε τα πρώτα δείγματα ανεύθυνης και αδιανόητης αντιμετώπισης των πρόσφατων εξελίξεων στην Τουρκία, με Υπουργούς να βγαίνουν, ως μη όφειλαν και να τοποθετούνται για το ζήτημα της έκδοσης των Τούρκων αξιωματικών για ένα ζήτημα, το οποίο το 95% της αρμοδιότητας ανήκει στην ανεξάρτητη Ελληνική Δικαιοσύνη. Μια θέση, η οποία, κυρίως, για να μην πω αποκλειστικά στηρίζεται σε ζητήματα του Ελληνικού Συντάγματος, των Διεθνών Συνθηκών της χώρας, αλλά και των διμερών συνθηκών που έχει υπογράψει η Ελλάδα με την Τουρκία, αλλά και με άλλες χώρες.

Κατά συνέπεια, επειδή τα ζητήματα που εξελίσσονται στην Τουρκία είναι εξόχως σημαντικά και μπορεί να επηρεάσουν την ευρύτερη ενεργειακή γεωπολιτική θέση και τα συμφέροντα της χώρας και ασφαλέστατα συσχετίζονται με την πρόσφατη επιτυχή ολοκλήρωση της έναρξης των εργασιών, του πολύ σπουδαίου αγωγού TAP, ο οποίος διέρχεται από τη χώρα και αναβαθμίζει γεωπολιτικά την Ελλάδα, κρατώ, λοιπόν, αυτή την πρώτη αφετηρία προβληματισμού για τα ερωτήματα που θα θέσω στον κ. Υπουργό, στη συνέχεια.

Η δεύτερη αφετηρία είναι η τραυματική νομίζω για την Κυβέρνηση εμπειρία που βίωσε, όταν δύο μέρες πριν αναχωρήσει ο κ. Πρωθυπουργός για την Κίνα, ο αρμόδιος τότε Υπουργός διαφωνών με την ιδιωτικοποίηση της COSCO, ανέτρεψε όλο το σκηνικό και είχαμε μια τραγελαφική κατάσταση στο Εθνικό Κοινοβούλιο με τα μπρος - πίσω, με τα ψηφίζω - ξεψηφίζω του αρμόδιου Υπουργού κ. Δρίτσα, που στο τέλος μετεξελίχθηκαν σε μια διθυραμβική παρουσίαση της συμβάσης από τον Έλληνα Πρωθυπουργό κ. Τσίπρα στο Πεκίνο, της συμβάσης μιας ιδιωτικοποίησης για την οποία υπήρχε από πλευράς του ΣΥΡΙΖΑ πλήρης και απόλυτη αντίθεση και αντιπαράθεση μέχρι και το πρόσφατο παρελθόν.

Έρχομαι, λοιπόν, τώρα στο γιατί, με βάση αυτές τις δύο αφετηρίες, θέλω να θέσω ερωτήματα στον κ. Υπουργό για το ζήτημα του ΔΕΣΦΑ.

Ξεκινώ, υποθέτοντας ότι από τη στιγμή που η ιδιωτικοποίηση του ΔΕΣΦΑ έχει πάρει την υπογραφή του κ. Τσίπρα στο τρίτο μνημόνιο του καλοκαιριού του 2015, φαντάζομαι ότι και ο αρμόδιος Υπουργός, όπως και ο Πρωθυπουργός της χώρας συμφωνούν με τη δρομολογηθείσα, από την προηγούμενη κυβέρνηση, διαδικασία να ιδιωτικοποιηθεί ο ΔΕΣΦΑ. Άλλως, φαντάζομαι, θα είχαν ανατρέψει την επιλογή αυτή.

Κατά συνέπεια, ξεκινώ, θεωρώντας δεδομένο ότι ο παριστάμενος κ. Σκουρλέτης και η κυβέρνηση συμφωνούν να πωληθεί το 66% του ΔΕΣΦΑ σε ιδιώτη επενδυτή με την επικρατούσα θέση που έχει σήμερα η SOCAR και το υπόλοιπο 34% του ΔΕΣΦΑ να παραμείνει στην ιδιοκτησία του ελληνικού δημοσίου, να έχει δηλαδή τη «blocking minority».

Η τροπολογία που μας έφερε ο κ. Υπουργός αναφέρεται στη ρυθμιζόμενη περιουσιακή βάση του ΔΕΣΦΑ για τα έτη 2006-2015 και παρεμβαίνει νομοθετικά η Κυβέρνηση μειώνοντας την εισήγηση του ΔΕΣΦΑ για αύξηση κατά 68% ή περίπου τόσο των τελών διέλευσης του φυσικού αερίου. Αυτό έχει ως αποτέλεσμα, σύμφωνα με τις εκτιμήσεις, να απομειούται η ρυθμιζόμενη περιουσιακή βάση του ΔΕΣΦΑ.

Θέλω να θυμίσω εδώ ότι τον Μάρτιο του 2014, μετά την επιτυχή ολοκλήρωση της μεγάλης διαπραγμάτευσης που έγιναν από την τότε πολιτική ηγεσία του Υπουργείου μαζί με την ΔΕΠΑ, η χώρα προμηθεύεται πια ρωσικό φυσικό αέριο από την GAZPRO με μειωμένη τιμή κατά 15% σε σχέση με τις προηγούμενες συμβάσεις και αυτό πάντα αποτελεί μια καλή αφετηρία για να δούμε, πώς μπορούμε να μειώσουμε την τιμή του φυσικού αερίου και για τις ελληνικές βιομηχανίες και, ασφαλώς, για τα ελληνικά νοικοκυριά.

Ας έχουμε πάντα, δε, στο μυαλό μας τούτο. Όλοι οι υδρογονάνθρακες, περιλαμβανομένων των πετρελαιοειδών και των προϊόντων του φυσικού αερίου, σε όλη την Ευρώπη, αλλά πολύ περισσότερο στη χώρα μας, επιβαρύνονται από υπέρογκους ειδικούς φόρους κατανάλωσης. Κατά συνέπεια, η οποιαδήποτε πολιτική επιλογή θα μπορούσε να γίνει να μειωθεί το κόστος για τον τελικό καταναλωτή, νοικοκυριό ή βιομηχανία, θα έπρεπε να ξεκινά από τη μείωση, ασφαλώς και των ειδικών φόρων κατανάλωσης και εδώ δε βλέπω καμία παρέμβαση.

Κυρία Πρόεδρε, κυρίες και κύριοι συνάδελφοι, τα ζητήματα αυτά, επειδή ακριβώς σε όλα τα κράτη της Ε.Ε. δεν θέλουν οι κυβερνήσεις να εναπόκεινται στις επιλογές του οποιουδήποτε κάθε φορά Υπουργού του κράτους μέλους, τα έχουν εκχωρήσει ως αρμοδιότητα σε ισχυρούς ρυθμιστές, στην ισχυρή Ρυθμιστική Αρχή Ενέργειας της Ελλάδος.

Η ερώτηση, λοιπόν, που τίθεται για να ξεκινήσω είναι, κύριε Υπουργέ, έχετε ζητήσει την εισήγηση της ΡΑΕ επί της τροπολογίας και εάν ναι, τι ακριβώς εισηγείται η ΡΑΕ και γιατί δεν πήρε μια δική της απόφαση, ώστε να παρέμβει στο συγκεκριμένο θέμα, όπου φαντάζομαι, όλοι μας συμφωνούμε, ότι θα θέλαμε η αύξηση της τιμής των τελών διέλευσης να είναι 0, όχι 68 ή 65 ή 35, αλλά κανένας στο Εθνικό Κοινοβούλιο και την ελληνική οικονομία δεν θα ήθελε να έχει οποιαδήποτε αύξηση. Η πρώτη ερώτηση, λοιπόν, είναι αυτή.

Η ακόλουθη είναι τα 400 εκατ. € που αναμένει η ελληνική πλευρά να εισπράξει, εάν ολοκληρωθεί η ιδιωτικοποίηση σε σχέση με την SOCAR, πηγαίνουν κατά 35% στα ΕΛΠΕ, δηλαδή 212 εκατ. € και κατά 31% στο ελληνικό δημόσιο, δηλαδή 188 εκατ. €.

Κατά συνέπεια, αυτά που θα μπορούσε κανείς να αναμένει ως έχοντα, τώρα διαμοιράζονται, όπως, προηγουμένως είπα.

Προτελευταίο σχόλιο, όλοι γνωρίζουμε ότι επειδή υπάρχουν σοβαροί προβληματισμοί εδώ και περίπου δυόμισι με τρία χρόνια από την Ευρωπαϊκή Επιτροπή σε σχέση με τον ρόλο της Socar, ως προμηθευτή φυσικού αερίου και ταυτόχρονα, ως διαχειριστή του εθνικού συστήματος σε μια ευρωπαϊκή χώρα που έχει ζητηθεί να συμμετάσχει και ένας ευρωπαϊκός φορέας, ο οποίος θα μειώσει το ποσοστό της Socar από το 66% στο 49%. Και γνωρίζουμε, αν είναι ακριβείς οι πληροφορίες μας, ότι η ιταλική εταιρεία Snam Rete Gas έχει προωθήσει τη συνεργασία προκειμένου να αγοράσει το 17% από την Socar, έτσι ώστε η Socar να πέσει στο 49%. Η Κυβέρνηση καταθέτοντας αυτή την τροπολογία έχει έρθει σε πρώτη επαφή με τους υποψήφιους αγοραστές, έχει διαπραγματευτεί μαζί τους; Τι ακριβώς έχει κάνει;

Η τελευταία ερώτηση είναι, αν γνωρίζουμε πολύ καλά, ότι όλα τα ζητήματα των ιδιωτικοποιήσεων είναι αποκλειστική αρμοδιότητα -πολύ περισσότερο μετά από τον πρόσφατο νόμο της Κυβέρνησης ΣΥΡ.ΙΖ.Α-ΑΝ.ΕΛ - του ΤΑΙΠΕΔ, του υπερταμείου αποκρατικοποιήσεων. Η ερώτηση, λοιπόν, προς τον κ. Υπουργό είναι αν η διοίκηση του ΤΑΙΠΕΔ συμμετείχε στην λήψη αυτής της απόφασης; Γνωρίζουμε κατά πόσο ο φορέας, ο οποίος είναι αρμόδιος από την ελληνική πολιτεία, ώστε να προχωρά τα ζητήματα των ιδιωτικοποιήσεων συμφωνεί ή έχει πιθανόν διαφοροποιημένη άποψη;

Θα ήθελα, κ. Πρόεδρε, να έχω τις σαφείς απαντήσεις του κ. Υπουργού. Βλέπετε ότι με πολλή προσοχή απέφυγα να τοποθετηθώ σε όλα τα άλλα ζητήματα, διότι πράγματι θεωρώ πως το συγκεκριμένο ζήτημα, πρέπει να το αντιμετωπίσουμε με τη μέγιστη δυνατή υπευθυνότητα.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Βαρδαλής.

ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κομμουνιστικού Κόμματος Ελλάδας): Ευχαριστώ κ. Πρόεδρε. Θέλω να ξεκαθαρίσω ότι σε προηγούμενη συνεδρίαση της Επιτροπής είχαμε πει ότι η ύπαρξη κανονισμών, σαφώς και είναι αναγκαία, αλλά κατά τη γνώμη μας δεν λύνει το πρόβλημα στο βαθμό που αυτοί οι κανονισμοί εφαρμόζονται στο πλαίσιο μιας οικονομίας, η οποία λειτουργεί με βάση το καπιταλιστικό κέρδος και όχι την ικανοποίηση των λαϊκών αναγκών.

Ο στόχος της διασφάλισης της κερδοφορίας των μονοπωλιακών ομίλων αποτελεί το υπόβαθρο πάνω στο οποίο, είτε υπάρχει ελλιπής εφαρμογή της υπάρχουσας νομοθεσίας, είτε υπάρχουν σκόπιμα κενά στην νομοθεσία που την καθιστούν αναποτελεσματική.

Και για να γίνουμε και πιο συγκεκριμένοι, αναφερόμαστε και στα άρθρα. Καταψηφίζουμε τα άρθρα 1, 10, 25, 27 και 23, διότι, ακριβώς, εντάσσουν συνολικά το ζήτημα στο σημερινό νομοθετικό πλαίσιο για το περιβάλλον και την ασφάλεια, το οποίο το θεωρούμε ανεπαρκές και στο πλαίσιο της Ε.Ε., αλλά και στη χώρα μας.

Τα άρθρα 2, 3 και 4 τα καταψηφίζουμε, διότι αναδεικνύουν ως βασικό κριτήριο το θέμα του «ανεκτού» σε εισαγωγικά επιπέδου κινδύνου. Το άρθρο 3 είναι ο ορισμός, αλλά και το άρθρο 2, γιατί επιπλέον αυτά τα δύο άρθρα εισάγουν το ζήτημα των χρηματοοικονομικών δυνατοτήτων του «αιτούντος άδεια», άρθρο 4, δηλαδή τη λογική κόστους- οφέλους για την επιχείρηση.

Η δική μας κατεύθυνση είναι η εφαρμογή των αρχών της εγγενούς ασφάλειας, δηλαδή της πρόληψης του κινδύνου στη «πηγή» για τη διασφάλιση της προστασίας των εργαζομένων, των κατοίκων και του περιβάλλοντος.

Το άρθρο 5 το καταψηφίζουμε, διότι με τις στρατηγικές μελέτες που προβλέπει και πώς αυτές θα εκπονούνται, πάνω δηλαδή σε συγκεκριμένους άξονες, διότι δεν διασφαλίζει την ουσιαστική συμμετοχή του κοινού στις διαδικασίες. Από τη μια πλευρά, δηλαδή στην παρ.1 στο άρθρο 5 αναφέρεται ότι η ερευνητική διαδικασία δεν ξεκινά, αν δεν έχει διασφαλιστεί η συμμετοχή του κοινού και αμέσως στη συνέχεια, υποβαθμίζεται η συμμετοχή αυτή, στην επόμενη παρ. 2, σε μια απλή ενημέρωση του κοινού.

Όσον αφορά στα άρθρα 6, 11, 15, 16, 18, 23, 24, 26, 30, 31 και 34, επίσης, τα καταψηφίζουμε, διότι δεν διασφαλίζουν ότι οι εργασίες θα γίνονται μόνο εφόσον, διασφαλίζεται η υγεία και η ασφάλεια, καθώς και η προστασία του περιβάλλοντος.

Όσον αφορά στα άρθρα 8 και 9, τα καταψηφίζουμε, διότι η αρμόδια αρχή που προβλέπει είναι στην ουσία ένα γραφείο κοινοποίησης εκθέσεων χωρίς ουσιαστικές δυνατότητες ελέγχου όλης της διαδικασίας. Δεν προβλέπονται αρμοδιότητες, πόροι και προσωπικό, ώστε η αρχή ελέγχου να μπορεί να παίξει το ρόλο του πραγματικού ελεγκτή.

Όσον αφορά το άρθρο 21, το καταψηφίζουμε, διότι αναφέρει ότι η εξασφάλιση της εποπτείας από την αρμόδια αρχή γίνεται από τον ίδιο τον ελεγχόμενο, δηλαδή, τους διαχειριστές και ιδιοκτήτες μη παραγωγικής εγκατάστασης.

Όσον αφορά το άρθρο 22, επίσης, το καταψηφίζουμε, διότι ανάγει ως κύριο παράγοντα διασφάλισης της εποπτείας τις ανώνυμες αναφορές από τρίτους και όχι τον απαραίτητο κρατικό έλεγχο.

Όσον αφορά στο άρθρο 32, το καταψηφίζουμε, διότι τα πρόστιμα που προβλέπονται είναι πολύ μικρά.

Όσον αφορά στα άρθρα 12, 13, 14, 20, 28 και 29, θα ψηφίσουμε «παρών», διότι είναι ανεπαρκή, δεν λύνουν το πρόβλημα, λόγω μη συγκεκριμένης μεθοδολογίας και όλων των ζητημάτων που προανέφερα. Σαφώς, βεβαίως, η αναγκαιότητα εκτίμησης της επικινδυνότητας και εκπόνησης σχεδίων ανάγκης εσωτερικών και εξωτερικών είναι αυτονόητη, ωστόσο η μη ύπαρξη συγκεκριμένης αποδεκτής μεθοδολογίας και το σημερινό πλαίσιο μέσα στο οποίο θα πρέπει να εφαρμοστούν αυτές οι ρυθμίσεις, δεν διασφαλίζει την υγεία και την ασφάλεια των εργαζομένων, των κατοίκων και την προστασία του περιβάλλοντος.

Στο Β’ Μέρος, όσον αφορά στο άρθρο 36, και εδώ θα προσπεράσω ορισμένα άρθρα λόγω χρόνου, η Ελληνική Διαχειριστική Εταιρεία Υδρογονανθράκων είναι ένα γραφείο διανομής της «πίτας» των υδρογονανθράκων στους ομίλους. Η Κυβέρνηση ΣΥΡΙΖΑ – ΑΝΕΛ, είναι εξίσου ένοχη με τις προηγούμενες αστικές κυβερνήσεις, δηλαδή κινείται στην ίδια ρότα διανομής της πίτας με τους προηγούμενους.

Όσον αφορά στο άρθρο 41, μας βρίσκει αντίθετους συνολικά, διότι αφορά τα λατομεία, ευνοεί και διευκολύνει παραπέρα τη δράση των μονοπωλιακών κατασκευαστικών ομίλων, εκχωρεί για μεγάλο χρονικό διάστημα κρατική περιουσία στο όνομα του ότι δεν μπορεί η ιδιοκτησιακή εκκρεμότητα να σταματά το έργο. Ναι, αλλά οι αστικές κυβερνήσεις διαχρονικά άφηναν ανεπίλυτο το ιδιοκτησιακό στα δάση και στις δασικές εκτάσεις και έτσι δεκαετίες τώρα οι μονοπωλιακοί όμιλοι έκαναν τη δουλειά τους. Βεβαίως, με επιφύλαξη στην παρ. 2 του συγκεκριμένου άρθρου, διότι ίσως, αντιμετωπίζονται κάποια υπαρκτά προβλήματα των μικρομεσαίων κτηνοτρόφων. Όσον αφορά στο άρθρο 46, συμφωνούμε.

Όσον αφορά στο άρθρο 49, στις σημερινές συνθήκες τα ενεργειακά πιστοποιητικά αξιοποιούνται ως εργαλείο για την επιτάχυνση συγκέντρωσης στον κλάδο και της τεχνητής απαξίωσης των κατοικιών. Αντιλαϊκό κατά τη γνώμη μας το περιεχόμενο. Πιστεύουμε, μάλιστα, πως προετοιμάζεται νέο χαράτσι για όσους έχουν χαμηλά ενεργειακά πιστοποιητικά.

Όσον αφορά στο άρθρο 52, θα ήθελα να σταθώ λίγο περισσότερο, με την παρ. 1, παγιώνει την υποχρηματοδότηση του Σώματος Ελεγκτών και καλεί σε περισσότερα πρόστιμα προκειμένου να χρηματοδοτούνται οι έλεγχοι. Κατά τη γνώμη μας είναι ηθικά προβληματική αυτή η διαδικασία, δηλαδή, στην πράξη τι λέει; Κάντε ελέγχους, βρείτε πρόστιμα, εάν θέλετε να συνεχίσετε να υπάρχετε ως φορέας. Δηλαδή, εμπορευματοποιεί τους ελέγχους. Η καταστροφή του περιβάλλοντος δεν μπορεί να αντιμετωπιστεί μέσα στις σημερινές συνθήκες, αφού υπάρχει το κίνητρο του κέρδους. Το άρθρο αυτό κινείται σε αυτή την κατεύθυνση.

Με τις επόμενες παραγράφους του ιδίου άρθρου, υποτίθεται πως αντιμετωπίζετε ζητήματα διενέργειας ελέγχων και επιθεωρήσεων των Επιθεωρητών του Σώματος Επιθεώρησης Περιβάλλοντος, Δόμησης, Ενέργειας και Μεταλλείων.

Κύριε Υπουργέ, φαντάζομαι, πως γνωρίζετε τη σκληρή πραγματικότητα, τα προβλήματα που υπάρχουν και σε καμιά περίπτωση με τις συγκεκριμένες παραγράφους δεν αντιμετωπίζονται. Εγώ έχω υπόψη μου την Επιθεώρηση Μεταλλείων Βόρειας Ελλάδας που μετά τη συγχώνευση με τις επιθεωρήσεις περιβάλλοντος, υποβαθμίστηκε πλήρως ο ρόλος της και η αποστολή της. Θα ήθελα να σας θυμίσω ότι έχει την ευθύνη να διενεργεί ελέγχους σε μεταλλεία, λατομεία στις εγκαταστάσεις τους σε όλη τη Μακεδονία - Θράκη και προσφάτως της προσθέσατε την Ήπειρο, τη Θεσσαλία και τα νησιά του βόρειου Αιγαίου.

Βέβαια, λόγος γίνεται για μια περιοχή, όπου μέσα σε αυτή είναι το Λιγνιτικό Κέντρο Δυτικής Μακεδονίας της ΔΕΗ Α.Ε., τα μεταλλεία της Χαλκιδικής και οι Σκουριές Καστοριάς, Φλώρινας, Σερβία κ.λπ., πολλά λατομεία αδρανών υλικών, βιομηχανικών ορυκτών κ.λπ..

Γνωρίζετε, νομίζω ότι οι προληπτικοί έλεγχοι έχουν γίνουν σε αυτούς τους χώρους εδώ και χρόνια, με αποτέλεσμα να έχουμε εργατικά - εγκλήματα - ατυχήματα και αυτά να πολλαπλασιάζονται το τελευταίο χρονικό διάστημα.

Φαντάζομαι, ότι γνωρίζετε, ότι πάνω από 12 τέτοια εργατικά ατυχήματα τα δύο τελευταία χρόνια έγιναν στο λεκανοπέδιο της Κοζάνης και μόνο τον τελευταίο μήνα, άλλα δυο στη Δράμα και πώς να μην γίνουν ή εν πάση περιπτώσει, πώς να γίνουν έλεγχοι σε όλους αυτούς τους χώρους, όταν σήμερα σε αυτή την υπηρεσία, με αυτό το χώρο ευθύνης, υπάρχουν μόνο τέσσερις μηχανικοί μεταλλίων και ένας μεταλλειολόγος με τριετή σύμβαση, όπου πέρασαν τα δύο χρόνια και σε ένα χρόνο λήγει η σύμβασή του και θα απολυθεί.

Γνωρίζετε, ότι η υπηρεσία αυτή μαζί με την υπηρεσία περιβάλλοντος, διαθέτει μόνο ένα αυτοκίνητο και εσείς κάνετε λόγο να μην έχουν διακριτικά τα αυτοκίνητα, δεν είναι και λίγο τραγικό αυτό το ζήτημα;

Κύριε Υπουργέ, κατά τη γνώμη μας και σε αυτό το ζήτημα κάνετε, ότι έκαναν οι προηγούμενοι, απαξιώνεται μια υπηρεσία και μετά, ότι και αν έρθει φαντάζει να είναι θετικό.

Αφού, λοιπόν, δεν μπορεί να προκριθεί στο έργο της μια τέτοια υπηρεσία, τότε θα είναι εύκολο να προχωρήσετε σε ιδιωτικοποίηση μέσω συμβάσεων με ιδιώτες μεταλλειολόγους, με αντίστοιχες ιδιωτικές εταιρείες. Άλλωστε, προς αυτή την κατεύθυνση σας πιέζουν τόσο το ΠΑ.ΣΟ.Κ. και η Ν.Δ.. Ο κ. Μανιάτης, ήταν χαρακτηριστικός.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Ερώτηση έκανα. *(Ομιλεί εκτός μικροφώνου)*

ΑΘΑΝΑΣΙΟΥ ΒΑΡΔΑΛΗ (Ειδικός Αγορητής του Κουμμουνιστικού Κόμματος Ελλάδας): Δεν λέω για σήμερα, αλλά για προχθές στην Επιτροπή.

Στα άρθρα 48 και από 53 έως 59 διαφωνούμε, γιατί ουσιαστικά είμαστε αντίθετοι με το σύστημα πιστοποίησης, γίνεται, δηλαδή, αποδέσμευση πτυχίου επαγγέλματος, προωθεί τη Συνθήκη της Μπολόνια. Δηλαδή, ένα νέο τρόπο διάσπασης επαγγελματικών δικαιωμάτων με κατηγοριοποίηση.

Επίσης, θα μιλήσω για τα προβλήματα, έτσι όπως τα εξέφρασαν με την τοποθέτησή τους στην Επιτροπή, όταν έγινε με την ακρόαση των φορέων οι εργαζόμενοι στο ΙΓΜΕ.

Γνωρίζετε ότι μετά από μακροχρόνιους αγώνες των ίδιων των εργαζομένων επανασυστήθηκε το ΙΓΜΕ. Ωστόσο, το γεγονός αυτό κινδυνεύει να εξελιχθεί σε «νεκρό γράμμα», γιατί εδώ και ένα χρόνο έχουν «παγώσει» τα ερευνητικά έργα του. Τα προβλήματα των εργαζομένων οξύνονται, αλλά παραμένουν, επίσης, άλυτα σημαντικά, λειτουργικά προβλήματα του ΙΓΜΕ.

Εμείς, λοιπόν, συμφωνούμε με τα προβλήματα και έτσι όπως καταθέσαν σχετικό υπόμνημα με τα προβλήματα των εργαζομένων. Τα θεωρούμε δίκαια αυτά τα αιτήματα και πρέπει, κατά τη γνώμη μας, να τα αντιμετωπίσετε κύριε Υπουργέ.

Τέλος, όσον αφορά τις τροπολογίες επιφυλασσόμαστε για την Ολομέλεια.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Εμείς επί της αρχής στη συζήτηση εδώ στην Επιτροπή, αλλά και επί των άρθρων, ήμασταν θετικοί και παραμένουμε θετικοί στο υπό συζήτηση σχέδιο νόμου.

Ωστόσο, σήμερα θέλω να ασχοληθώ με τις τροπολογίες και, κυρίως, με την τροπολογία της ΔΕΣΦΑ και θα ήθελα κάποιες διευκρινίσεις, κύριε Υπουργέ.

Με την τροπολογία κάνετε τον επανυπολογισμό στην ουσία της ρυθμιζόμενης περιουσιακής και αυτό οδηγεί σε ένα αποτέλεσμα απομείωσης της αξίας της κατά 200 εκατ. ευρώ όσον αφορά τα έτη 2012 - 2015 που βγάζε τις επιχορηγήσεις από το μετοχικό κεφάλαιο και άλλα 100 εκατ. ευρώ για την ανακτήσιμη διαφορά των ετών 2006 - 2010.

Το πρώτο, που θέλω να σας ρωτήσω είναι ότι με την απομείωση του περιουσιακού όγκου του ΔΕΣΦΑ, δεν μειώνουμε στην ουσία και τα δικαιώματα και αντίστοιχα τις απαιτήσεις του ελληνικού δημοσίου, όταν ολοκληρωθεί αυτή η επένδυση, δεδομένου ότι το δημόσιο μέσω των ΕΛΠΕ, θα συμμετέχει σε ένα μικρότερης αξίας δομημένο εταιρικό σχήμα; Αυτή είναι η πρώτη ερώτηση, κύριε Υπουργέ.

Δεύτερον, από ότι γνωρίζω οι θεσμοί, το γράφουν παντού εδώ και μήνες αυτό που εκκρεμεί είναι η ολοκλήρωση της ιδιωτικοποίησης του ΔΕΣΦΑ, ότι οι θεσμοί έχουν θέσει ως προαπαιτούμενο για την ολοκλήρωση αυτής της συμφωνίας τον με άλλον τρόπο καθορισμό του Κανονισμού τιμολόγησης. Όχι; Ωραία. Ούτως ή άλλως, αυτό θα το κάνει η ΡΑΕ. Επ’ αυτού, εάν έχετε να μας δώσετε κάποια στοιχεία, προς τα πού θα κινηθεί το πλαίσιο;

Ένα τρίτο, το ΤΑΙΠΕΔ που το έχουμε συνηθίσει σε ένα ρόλο είτε να αποκρούει είτε να επιτίθεται στα σχέδια της Κυβέρνησης γύρω από συμφωνημένες ή μη ιδιωτικοποιήσεις, το ΤΑΙΠΕΔ το έχετε συμβουλευτεί ή εν πάσει περιπτώσει, σας έχει κάνει κρούση για το αν συμφωνεί ή όχι για το νέο τρόπο που καθορίζεται η περιουσιακή βάση του ΔΕΣΦΑ; Όπως επίσης και η ΡΑΕ ή τα ΕΛΠΕ συμμετείχαν καθόλου ως διαβούλευση σε αυτή την τροπολογία;

Εγώ θα ήθελα αυτές τις απαντήσεις αρχικά για να σας πω, πώς θα τοποθετηθούμε στην τροπολογία σας.

Σε σχέση με τις υπόλοιπες τροπολογίες, είμαστε θετικοί σε σχέση με τις τροπολογίες του Υπουργείου Παιδείας και για την τροπολογία 538/36, όπως επίσης και για την 551/41 που μας εξήγησε ο κ. Φίλης. Επίσης, επιφυλασσόμαστε σε σχέση με το ΙΓΜΕ. Είμαστε θετικοί στο ότι πρέπει, βεβαίως, να γίνουν δεκτά και τα χρονικά και τα οικονομικά όρια μετακίνησης των υπαλλήλων. Έχουμε κάποιες διευκρινιστικές απαντήσεις που θα ζητήσουμε.

Αυτά με τις τροπολογίες. Περισσότερο από όλα περιμένουμε κ. Υπουργέ να μας αναπτύξετε το θέμα με την ΔΕΣΦΑ, για το πώς βλέπετε αυτή την κίνηση.

Λέτε ότι γίνεται αυτός ο επαναπροσδιορισμός περιουσιακής αξίας για να μην φτάσουν οι αυξήσεις των τιμολογίων στο 68%. Βλέπω, όμως, κάνοντας μια ανάλυση σε διάφορα οικονομικά στοιχεία του ΔΕΣΦΑ ότι το κόστος της χρήσης των υποδομών στο τιμολόγιο του φυσικού αερίου ανέρχεται στο 3,5%. Δηλαδή, η επαναρρύθμιση της αξίας γίνεται για να αποφύγουμε το 68%, αλλά στο 65%. Μπορεί να κάνω λάθος, τα στοιχεία να μην είναι έτσι, γιατί μεσοσταθμικά η αύξηση που θα αποφύγουμε θα είναι γύρω στο 1,5%. Αξίζει αυτό; Δηλαδή το 1,5%, 400 εκατομμύρια που είναι εδώ; Αυτό το λέω διευκρινιστικά.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ τον κ. Αμυρά. Το λόγο έχει ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ: Σας ευχαριστώ κ. Πρόεδρε. Οι Ανεξάρτητοι Έλληνες ήδη έχουμε συζητήσει, τοποθετηθεί επί των άρθρων και επί του συνόλου. Σήμερα, θα ήθελα να δηλώσω ότι οι Ανεξάρτητοι Έλληνες είμαστε θετικοί και επί του συνόλου και επί των άρθρων και στις τροπολογίες. Δεν έχω τίποτα άλλο να προσθέσω. Σας ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Δημητριάδης Μίμης, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Γιάννης, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Βαγιωνάκη Βάλια, Ουρσουζίδης Γιώργος, Μπάρκας Κωνσταντίνος, Ριζούλης Ανδρέας, Σαντορινιός Νεκτάριος, Σέλτσας Κωνσταντίνος, Σηφάκης Γιάννης, Σιμορέλης Χρήστος, Σπαρτινός Κώστας, Κυρίτσης Γιώργος, Τελιγιορίδου Ολυμπία, Τριανταφυλλίδης Αλέξανδρος, Ανδριανός Ιωάννης, Αραμπατζή Φωτεινή, Ασημακοπούλου Άννα - Μισέλ, Βλάχος Γεώργιος, Καράογλου Θεόδωρος, Καρασμάνης Γεώργιος, Κασαπίδης Γεώργιος, Κεδίκογλου Συμεών (Σίμος), Μηταράκης Παναγιώτης (Νότης), Σκρέκας Κωνσταντίνος, Ζαρούλια Ελένη, Παναγιώταρος Ηλίας, Σαχινίδης Ιωάννης, Αρβανιτίδης Γεώργιος, Κωνσταντινόπουλος Οδυσσέας, Μανιάτης Ιωάννης, Δελής Ιωάννης, Μανωλάκου Διαμάντω, Συντυχάκης Εμμανουήλ, Αμυράς Γεώργιος, Μάρκου Αικατερίνη, Καμμένος Δημήτριος, Λαζαρίδης Γεώργιος, Γεωργιάδης Μάριος και Μεγαλομύστακας Αναστάσιος.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Μεγαλομύστακας.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Εγώ σήμερα θα μιλήσω πολύ γρήγορα για το τρίτο μέρος του νομοσχεδίου, καθώς την προηγούμενη φορά επιφυλάχθηκα για αυτή την Επιτροπή, καθώς είχαν δοθεί, τελευταία στιγμή, οι νομοθετικές βελτιώσεις. Επομένως, θα μιλήσουμε για το τρίτο μέρος που αφορά τους ενεργειακούς επιθεωρητές. Σε αυτά τα άρθρα δεν διευκρινίζεται ο όρος «εξειδικευμένος επιθεωρητής», δηλαδή ποια είναι η εξειδίκευση ενός μηχανικού στην ιδιότητα του ενεργειακού μηχανικού. Αυτό που θέλετε να πετύχετε είναι το άνοιγμα της αγοράς, αλλά πρέπει να γίνει με το σωστό τρόπο, εφόσον καταργούνται οι εξετάσεις, γιατί αυτό δημιουργεί κωλύματα.

Δηλαδή, για να καταλάβουμε όλοι μας, ένας πολιτικός μηχανικός θα μπορεί να κάνει επιθεώρηση συστημάτων κλιματισμού ή ένας χημικός, για παράδειγμα, θα μπορεί να υπολογίζει όσα χρειάζονται για τη θερμομόνωση; Επίσης, υπάρχουν και άλλα ερωτήματα, όπως, εάν η επιθεώρηση ενός κτιρίου, θα χρειάζεται παραπάνω από έναν επιθεωρητές.

Το βασικό όμως, σε αυτά τα άρθρα, είναι αυτό που αναφέραμε και παραπάνω, ότι καταργούνται οι διαδικασίες πιστοποίησης, δηλαδή τα σεμινάρια και οι εξετάσεις. Ποιοι ακριβώς, μπορούν να είναι ενεργειακοί επιθεωρητές; Εδώ, είναι θολό το τοπίο. Δεν γίνεται, όλοι να γνωρίζουν τα πάντα. Πρέπει να υπάρχει εξειδίκευση και αυτό, που κάνετε με τις προσωρινές άδειες, με την πρόφαση ότι είναι λίγοι οι ενεργειακοί επιθεωρητές για μας είναι ανώφελο και θα μπορούσαν να συνεχίζονταν οι εξετάσεις και να λυθεί το πρόβλημα έτσι, ωστόσο να γίνεται με μεγαλύτερη οργάνωση.

Όπως διαβάζαμε στο υπόμνημα, οι πιστοποιήσεις, τα σεμινάρια και οι εξετάσεις, γίνονται στη χώρα μας, διότι οι μηχανικοί δεν ήταν καταρτισμένοι, δεν είχαν αρκετές γνώσεις πάνω στο αντικείμενο αυτό και η μικρή συμμετοχή στις εξετάσεις, οφειλόταν παρά μόνο στις συνεχείς παρατάσεις και τις αναβολές, που δινόταν ακόμη και τέσσερις φορές.

Επίσης, στο άρθρο 53 ακούσαμε από τον κ. Μίχα, που εκπροσώπησε την Ε.Ε.Τ.Ε.Μ., αλλά είδαμε και στο υπόμνημά τους, να λέει ότι οι πτυχιούχοι μηχανικοί των Τ.Ε.Ι. υστερούν σε σχέση με τους διπλωματούχους κατά ένα έτος, δηλαδή πάνε ένα έτος μετά, στο να μπορούν να κάνουν ενεργειακές επιθεωρήσεις και να ενταχθούν στην τάξη Α΄. Δηλαδή, οι πτυχιούχοι μηχανικοί των Τ.Ε.Ι. μπορούν να συνυπογράφουν ενεργειακές μελέτες, αμέσως μετά την απόκτηση του πτυχίου τους, δεν μπορούν όμως να κάνουν ενεργειακές επιθεωρήσεις. Αυτό, νομίζω ότι δημιουργεί μπερδέματα.

Τώρα, για το άρθρο 53, θα συμφωνούσαμε με τη νομοθετική βελτίωση που κάνατε. Δηλαδή, την αλλαγή τάξης των ενεργειακών επιθεωρητών, να προσμετράται και να είναι ανάλογα, όχι μόνο με τις επιθεωρήσεις, αλλά και με τα τετραγωνικά μέτρα και τα κιλοβάτ και πρόσφατα με τον ν.4389/16 του ίδιου Υπουργείου που αφορά τους ελεγκτές δόμησης, δεν υπάρχει αυτή η διαφοροποίηση μεταξύ των διπλωματούχων και πτυχιούχων μηχανικών.

Στο άρθρο 56, που αφορά τα απαιτούμενα δικαιολογητικά, αναφέρεται ότι οι πτυχιούχοι μηχανικοί των Τ.Ε.Ι. για να αποκτήσουν την ιδιότητα του ενεργειακού επιθεωρητή, θα πρέπει να είναι γραμμένοι στο βιβλίο τεχνικών επωνυμιών του ΤΕΕ, όμως στον πρόσφατο νόμο πριν είκοσι περίπου μέρες του ίδιου Υπουργείου, τον ν.4389/16 που αφορούσε στους ελεγκτές δόμησης αναφερόταν ρητά ότι για να αποκτήσεις την ιδιότητα θα πρέπει να είσαι γραμμένος στην Ε.Ε.Τ.Ε.Μ..

Κάτι ακόμη, που θα ήθελα να τονίσω, είναι ότι τα άρθρα αυτά για τους ενεργειακούς επιθεωρητές, δεν έχουν τεθεί σε δημόσια διαβούλευση. Πρέπει να μας απαντήσετε σε αυτό, κύριε Υπουργέ, καθώς δεν απάντησαν και οι άμεσα ενδιαφερόμενοι.

Τέλος, θα τονίσω ότι 25 από τα 28 κράτη της Ε.Ε., έχουν καθιερώσει υποχρεωτικές εξετάσεις και εμείς ερχόμαστε εδώ να τις καταργήσουμε. Θα πρέπει να μας πείτε, γιατί συμβαίνει αυτό, πράγμα που εμείς βρίσκουμε οξύμωρο, καθώς θέλουμε να ακολουθήσουμε τους κανόνες που υπάρχουν στην Ε.Ε..

Θα αναφερθώ λίγο στις τροπολογίες, οι οποίες δηλώνουν προχειρότητα. Έρχεται μια τροπολογία για την εξασφάλιση πιστώσεων, για απασχόληση εκπαιδευτικών. Τελευταία στιγμή, έρχεται και αυτή. Θα μπορούσε, να είχε προβλεφθεί αργότερα. Έχουμε δει ότι σε κάθε νομοσχέδιο σχεδόν έρχονται τροπολογίες σχετικά με την παιδεία. Δεν κάνετε αυτό που είχατε δεσμευτεί, έτσι ώστε να γίνει επιτέλους μόνιμο προσωπικό και δημιουργούμε νομάδες της εκπαίδευσης, οι οποίοι κάθε χρόνο πηγαίνουν από το ένα νησί στο άλλο νησί και από τον Έβρο στην Αθήνα. Επίσης, δεν μας μίλησε ο κ. Φίλης για τη δεύτερη τροπολογία που έφερε και δεν ξέρω γιατί. Θέλει μάλλον να το περάσει. Δεν καταλαβαίνω γιατί δεν μας την αιτιολόγησε.

ΠΑΝΑΓΙΩΤΗΣ ΣΚΟΥΡΛΕΤΗΣ (Υπουργός Περιβάλλοντος και Ενέργειας): Έχει μιλήσει ο κ. Πελεγρίνης σχετικά.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Συγγνώμη, τότε. Δίνεται παράταση στα μέλη συλλογικών οργάνων να συνεχίζουν τη θητεία τους, μέχρι τη λήξη της θητείας του κάθε συλλογικού οργάνου. Αυτό, ελπίζουμε να μην κρύβει κάτι, να μην ενέχει κινδύνους, όπως να κρατάει κάποιος τη θέση, απλώς για να λέει ότι είναι μέλος, για τον τίτλο για παράδειγμα, καθώς πιστεύουμε εμείς ότι σε αυτή την τροπολογία θα μπορούσε να λειτουργεί επικουρικά με συμβουλευτικό λόγο. Απλά, είμαστε στο 2016 και δεν μπορούμε απλώς ο ένας φορέας ή το ένα πρόσωπο να ενημερώσει το διάδοχο του και το βλέπουμε λίγο παράδοξο και αυτό.

Σε ό,τι αφορά το θέμα που ρυθμίζει τη διαφήμιση, καλώς έρχεται, αλλά θα έπρεπε να είχε προβλεφθεί νωρίτερα και όχι να δίνουμε τώρα παράταση τριών μηνών.

Ενώ, σε ό,τι αφορά την ΔΕΣΦΑ, χρειάζονται επιπλέον διευκρινίσεις, όπως εάν έχει ενημερωθεί το ΤΑΙΠΕΔ, αν έχουν ενημερωθεί όλοι οι υπόλοιποι αρμόδιοι φορείς και εάν έχει υπάρξει συνεργασία για να φέρεται αυτή την τροπολογία.

Επίσης, κάτω πόσο αυτό μακροπρόθεσμα θα ωφελήσει το ελληνικό κράτος; Γιατί, όλοι μας θέλουμε να μην αυξηθούν τα κόστη και να ελαφρύνουμε για λίγο τους πολίτες και τις επιχειρήσεις, ωστόσο θέλουμε να ωφελήσει το ελληνικό κράτος και το ελληνικό δημόσιο. Σας ευχαριστώ πολύ, κύρια Πρόεδρε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Αρβανιτίδης.

ΓΕΩΡΓΙΟΣ ΑΡΒΑΝΙΤΙΔΗΣ: Σας ευχαριστώ πολύ, κύρια Πρόεδρε. Εγώ, για δύο θέματα θα ήθελα μόνον να μιλήσω, δηλαδή, για το άρθρο 53 και 56, που αφορούν τους ενεργειακούς επιθεωρητές, δηλαδή σε ένα φαινομενικά απλό θέμα, στο οποίο δημιουργούνται προβλήματα, χωρίς λόγο και αιτία.

Αυτή τη στιγμή, κρατώ στα χέρια μου την επιστολή του Πανελληνίου Συλλόγου Χημικών Μηχανικών και του Πανελληνίου Συλλόγου διπλωματούχων Μηχανικών Μεταλλίων και Μεταλλουργών που τους αποκλείεται χωρίς κανένα προφανή λόγο από τη δυνατότητα εκπόνησης μελετών ενεργειακής απόδοσης. Αυτοί, είναι πάνω από 10.000 μηχανικοί, στους οποίους στερείται σε αυτή την περίοδο μια επαγγελματική διέξοδο.

Παρότι τα προγράμματα σπουδών που έχουν παρακολουθήσει είναι συμβατά με το αντικείμενο του ενεργειακού επιθεωρητή, παρότι δεν υπάρχουν περιορισμοί, ούτε στο Διεθνή Κώδικα Επαγγελμάτων, ούτε στην εθνική μας νομοθεσία.

Επίσης, χωρίς κανέναν προφανή λόγο, ορίζεται, ότι οι μηχανικοί τεχνολογικής εκπαίδευσης θα πρέπει να περιμένουν ένα χρόνο από τη στιγμή που θα πάρουν το πτυχίο τους, ώστε να ενταχθούν στην πρώτη τάξη των ενεργειακών επιθεωρητών και αυτό είναι κάτι που δεν ισχύει για τους μηχανικούς πανεπιστημιακής εκπαίδευσης.

Τι θα αλλάξει σε αυτό το χρόνο; Δηλαδή, θα πάρουν μεγαλύτερη εμπειρία; Με ποια δραστηριότητα; Προφανώς τίποτα.

Στρεβλώσεις για τους αποφοίτους Τ.Ε.Ι. υπάρχουν και στο άρθρο 56. Εκεί ορίζεται, ότι για την εγγραφή τους στο μητρώο ενεργειακών επιθεωρητών, θα πρέπει να προσκομίσουν βεβαίωση εγγραφής στο βιβλίο τεχνικών επωνυμιών του Τεχνικού Επιμελητηρίου Ελλάδος.

Σας θυμίζω ότι στο βιβλίο αυτό εγγράφονται μόνον εταιρείες και όχι φυσικά πρόσωπα.

Κατά συνέπεια, εάν το άρθρο μείνει ως έχει, αποκλείεται συλλήβδην το σύνολο των μηχανικών αποφοίτων Τ.Ε.Ι. που εργάζονται με δελτίο παροχής υπηρεσιών. Το λιγότερο που μπορώ να πω είναι ότι οι ρυθμίσεις αυτές εισάγουν αδικαιολόγητες διακρίσεις και αποκλεισμούς και θα πρέπει να διορθωθούν άμεσα.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Ουρσουζίδης.

ΓΕΩΡΓΙΟΣ ΟΥΡΣΟΥΖΙΔΗΣ: Σας ευχαριστώ πολύ, κύρια Πρόεδρε. Επειδή ακούστηκε, ότι οι Βουλευτές δεν είναι ενημερωμένοι, θα σας πω, ότι δεν είναι ενημερωμένος εκείνος που δεν θέλει να είναι ενημερωμένος.

Αναφορικά με την υπόψη τροπολογία που αφορά στη ρύθμιση για τον κανονισμό της ανακτίσιμης διαφοράς 2006 - 2015, θέλω να τονίσω ότι η ρύθμιση, όπως αναφέρεται στην Έκθεση Συνεπειών της Ρύθμισης, σκοπεί στον εξορθολογισμό της ανάκτησης διαφοράς της περιόδου 2006 - 2015 από το διαχειριστή του Εθνικού Συστήματος Φυσικού Αερίου.

Μια αύξηση, λοιπόν, στα τιμολόγια του ΔΕΣΦΑ, εκτιμάται υπό την παρούσα οικονομική συγκυρία ως μη ανεκτή για τους καταναλωτές φυσικού αερίου και αυτό, το αντιλαμβάνεται καλά κάθε άνθρωπος, ο οποίος έχει σχέση με την παραγωγή και γενικότερα, με αυτό που λέει ο κόσμος, γιατί θα έχει ως φυσικό επακόλουθο, αυξήσεις σε πολλά προϊόντα που εντάσσονται στην παραγωγική αλυσίδα. Μάλιστα, η Ρ.Α.Ε., εξέδωσε λεπτομερέστερα τις πηγές των αποκαλούμενων αυξήσεων. Τελικά, που θα οδηγήσει μια τέτοια αύξηση; Στο κλείσιμο παραγωγικών μονάδων.

Άρα, στον περιορισμό του πελατολογίου της υπόψη εταιρίας.

Αυτό, θα συνιστούσε από εμάς, πράγματι, μια καταστροφή και μια πραγματικά συρρικνώσει της αξίας της επιχείρησης.

Η ορθή ανάγνωση, λοιπόν, αφορά στη διατήρηση του πελατολογίου της εταιρίας, έτσι ώστε να μπορεί να μείνει όρθια και εάν και εφόσον βρεθούν αγοραστές, να μην ισχύει αυτό που υπαινίχτηκαν οι συνάδελφοί, αλλά να πουληθεί σε ένα τίμημα που πραγματικά αναλογεί στην αξία της.

Θα ήθελα να πω μόνον δύο λόγια τώρα και να τονίσω, γιατί αναφέρθηκε το ξεπούλημα της ΤΡΑΙΝΟΣΕ. Η ΤΡΑΙΝΟΣΕ, πράγματι, πουλήθηκε στην ιταλική  «Ferrovie»με 47 εκατομμύρια ευρώ, αλλά μαζί με συσσωρευμένες ζημιές της τάξεως των 870 εκατομμυρίων ευρώ, με βραχυπρόθεσμες υποχρεώσεις 769 εκατ. € προς τη μητρική Ο.Σ.Ε. και ενώ είναι γνωστό, επίσης, ότι η Κομισιόν, ζητά ανάκτηση παράνομων ενισχύσεων ύψους 750 εκατομμυρίων ευρώ.

Το τίμημα της ΤΡAIΝΟΣΕ πρέπει να συνεκτιμηθεί συνολικά με όλα αυτά τα νούμερα, τα οποία προανέφερα. Πόσο πια να αντέξει ο ιδιωτικός τομέας τις κακές διοικήσεις και τις πρακτικές των προηγούμενων διοικήσεων; Είναι προφανές ότι δεν μπορεί να γίνουν ανεκτές αυτές οι συμπεριφορές. Σας ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής) : Ευχαριστώ πολύ, αν και δεν είναι θέμα μας η ΤΡΑΙΝΟΣΕ. Το λόγο έχει ο κ. Καραναστάσης.

ΑΠΟΣΤΟΛΟΣ ΚΑΡΑΝΑΣΤΑΣΗΣ : Κυρία Πρόεδρε, άκουσα από δυο συναδέλφους μου όσον αφορά με τους ενεργειακούς επιθεωρητές και θέλω να κάνω μια παρατήρηση. Κυρία Πρόεδρε, κύριοι συνάδελφοι, είναι παραλογισμός ένας μηχανικός ή τεχνολόγος που είχε δικαίωμα μελέτης, επίβλεψης και κατασκευής, σύμφωνα με την πιστοποίηση που του παρέχει το δίπλωμά του ή το πτυχίο του, ενός κτιρίου, κατά τις προδιαγραφές του ΚΕΝΑΚ, να μην μπορεί να το επιθεωρήσει, να το κατατάξει στην αντίστοιχη ενεργειακή κατηγορία. Νομίζω ότι αυτό αίρεται με το παρόν νομοσχέδιο.

Αναφέρθηκε κάτι και νομίζω ότι είναι ξεκάθαρο και πρέπει να το απαντήσουμε. Όσον αφορά με τους πτυχιούχους μηχανικούς, δηλαδή, αυτοί που είναι εγγεγραμμένοι στο σύλλογο ΕΕΤΕΜ. Είναι κατανοητό ότι υπήρξε μια παρατήρηση, γιατί γράφονται στο μητρώο τεχνικών επωνυμιών το ΤΕΕ. Γράφονται για ένα και μοναδικό λόγο. Είναι η μοναδική οδός εγγραφής των τεχνολόγων μηχανικών στο ΤΕΕ και μόνο για τις ενεργειακές επιθεωρήσεις και τη λειτουργία της ηλεκτρονικής πλατφόρμας για τα αυθαίρετα. Είναι ξεκάθαρο αυτό.

Άρα, δεν μπορούν να μην γραφτούν, γιατί μέσα από αυτή τη διαδικασία περνούν στις ενεργειακές επιθεωρήσεις και για όσους έχουν το δικαίωμα από το νόμο για τη λειτουργία των αυθαιρέτων. Πρέπει να ξεκαθαριστεί ότι το ΤΕΕ είναι ένα Ν.Π.Δ.Δ. και η ΕΕΤΕΜ είναι ένας σύλλογος, όπως είναι ο Σύλλογος Πολιτικών Μηχανικών, όπως είναι ο Σύλλογος Ηλεκτρολόγων Μηχανικών κ.ο.κ..

Ήθελα επίσης να πω ότι πιθανότατα θα μπορούσε να είναι στη διαδικασία των εξετάσεων, όσοι διπλωματούχοι ή πτυχιούχοι δεν έχουν το δικαίωμα να κάνουν τις ενεργειακές επιθεωρήσεις. Δηλαδή, να κάνουν σεμινάρια αυτοί, οι οποίοι πιθανότατα δεν έχουν τη δυνατότητα να το κάνουν μέσα από το πτυχίο, το οποίο τους δίνει τη δυνατότητα αυτή. Μέσα από μια διαδικασία τέτοια, δηλαδή, με την παρακολούθηση κάποιων σεμιναρίων και τη διαδικασία φυσικά των εξετάσεων, να μπορούν να εγγράφονται στο Μητρώο με τους όρους που εγγράφονται και όλοι οι υπόλοιποι.

Αυτήν την παρέμβαση ήθελα να κάνω και νομίζω ότι είναι ξεκάθαρο ότι πρέπει κάποια στιγμή να γίνουν αυτές οι διευκρινίσεις, γιατί όταν ένας έχει το δικαίωμα να μελετά, να κατασκευάζει, δεν είναι δυνατόν να μην μπορεί να κάνει μια ενεργειακή επιθεώρηση. Σας ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Υπουργός.

ΠΑΝΑΓΙΩΤΗΣ ΣΚΟΥΡΛΕΤΗΣ (Υπουργός Περιβάλλοντος και Ενέργειας): Νομίζω πως είναι κατανοητό γιατί στις σημερινές παρεμβάσεις, απασχόλησε κυρίως το θέμα της τροπολογίας για το ΔΕΣΦΑ. Πράγματι, είναι ένα πάρα πολύ σημαντικό ζήτημα ο προσδιορισμός των νέων τιμών χρήσης του δικτύου φυσικού αερίου. Βεβαίως, όσοι εναντιωθήκαν στην προτεινόμενη τροπολογία, νομίζω πως εκτίθενται.

Δεν είναι η πρώτη φορά, βέβαια, που εκτίθενται, γιατί έχουν εκτεθεί όταν επί των προηγούμενων κυβερνήσεων διαμορφώθηκε ένας κανονισμός, ο οποίος πάσχει, έχει ένα συστημικό λάθος αυτός ο κανονισμός. Αυτός ο κανονισμός έγινε λίγο διάστημα πριν το διαγωνισμό που προκηρύχθηκε. Άρα, γεννούνται ερωτήματα.

Τι ερωτήματα είναι αυτά; Την προηγούμενη φορά ανέφερα κάποια νούμερα, θέλω να τα επαναλάβω για να τα καταλάβετε. Ότι με βάση τον ισχύοντα κανονισμό, η SOCAR που έχει επιλεγεί να αγοράσει το 66% θα καταβάλει 400 εκατ. ευρώ και θα πάρει το 66% από την ανακτήσιμη διαφορά που έχει να λαμβάνει των 829 εκατ. ευρώ. Δηλαδή, 547,14 εκατ. ευρώ, δίνεις 400 παίρνεις 547,14.

Είναι, λοιπόν, αυτός ο κανονισμός λογικός; Εμείς, δεν είμαστε διατεθειμένοι να τορπιλίσουμε την εγχώρια βιομηχανική παραγωγή που στηρίζεται στο φυσικό αέριο, διότι εκεί κυρίως εντοπίζεται το μεγαλύτερο πρόβλημα. Διότι, μπορεί στα νοικοκυριά να είναι μικρή η επιβάρυνση που προκύπτει με το 68% αύξηση των τελών, στην τελική τιμή που θα πληρώσουν στα τιμολόγια, αλλά για τη βιομηχανία μπορεί να αγγίζει και ένα ποσό της τάξεως του 4% με 5%.

Σας ρωτώ, στις μέρες μας, με το αναγνωρισμένο υψηλό ενεργειακό κόστος, στην εναπομείνασα παραγωγική βιομηχανική βάση της χώρας, μπορούμε να το επιβαρύνουμε και άλλο; Εμείς, λέμε όχι. Ποιανού συμφέροντα, τελικά, εξυπηρετούμε εδώ μέσα; Αυτή η ιδιωτικοποίηση τελικά, με αυτούς τους όρους, εξυπηρετεί νέες επενδύσεις στο δίκτυο, εξυπηρετεί την εγχώρια αγορά, την οικονομία ή αυτή η αύξηση των τελικών τιμών, κυρίως για τους μεγάλους βιομηχανικούς πελάτες, θα οδηγήσει, όπως αποδείχθηκε τα προηγούμενα χρόνια, σε μείωση της ζήτησης, η μείωση της ζήτησης, σε μεγαλύτερη ποσότητα κεφαλαίου προς ανάκτηση, αλλά κυρίως σε μείωση των εσόδων της ΔΕΠΑ, του φορέα, ο οποίος σήμερα καλείται να συμμετάσχει και να στηρίξει μεγάλες ενεργειακές επενδύσεις, όπως ο IGB, ο ελληνοβουλγαρικός αγωγός και ο πλωτός σταθμός της Αλεξανδρούπολης υγροποιημένου φυσικού αερίου. Είδατε πως όλα δένουν μεταξύ τους.

Όσοι, λοιπόν, υποστηρίζουν αυτή τη στιγμή, αυτή την πολιτική, πραγματικά υπονομεύουν την αγορά αερίου, υπονομεύουν τη ΔΕΠΑ, υπονομεύουν τις ελληνικές βιομηχανίες, ουσιαστικά ακολουθούν μια αντεθνική πολιτική. Να το ξαναπώ, μια αντεθνική πολιτική.

Μην εκτίθεστε, λοιπόν, υποστηρίζοντας μια τέτοια πολιτική. Ας πούμε ότι δεν καταλάβατε, ας πούμε ότι κάνατε ένα λάθος, ας πούμε ότι αυτοί, οι οποίοι είχαν κανονίσει τα του διαγωνισμού, δεν το είχαν δει καλά, δεν ξέρω τι άλλο συνέβαινε, αλλά τα λάθη πρέπει να διορθώνονται.

Ποιος είναι υπεύθυνος να καθορίσει τις τιμές; Η Ρυθμιστική Αρχή Ενέργειας. Με βάση το νόμο, η Ρυθμιστική Αρχή Ενέργειας δέχεται εισηγήσεις από το Δ.Σ. του ΔΕΣΦΑ, το οποίο είναι αναγκασμένο να κινείται και να διαμορφώνει τις εισηγήσεις του, με βάση τον ισχύοντα κανονισμό, που τον φτιάχνει η ΡΑΕ, η Ρυθμιστική Αρχή Ενέργειας.

Άρα, λοιπόν, δεν ισχύει το ερώτημα, τι σας είπε το Δ.Σ. του ΔΕΣΦΑ. Το Δ.Σ. του ΔΕΣΦΑ κατέθεσε διάφορα σενάρια, με βάση τους ισχύοντες κανονισμούς και περιμένει από τη Ρυθμιστική Αρχή Ενέργειας να εγκρίνει ή όχι.

Επειδή, όμως εμείς, παρεμβαίνουμε για τη ρυθμιζόμενη ανάκτηση κεφαλαίου προηγουμένων ετών, δεν μπορεί, εκ του νόμου, η Ρυθμιστική Αρχή Ενέργειας να πάει στο παρελθόν και εισηγείται, και αυτό κάνει αυτή τη στιγμή, από το Υπουργείο να κάνει αυτή τη συγκεκριμένη νομοθετική παρέμβαση.

Άρα, η νομοθετική παρέμβαση έγινε με προτροπή και καθ' υπόδειξη της Ρυθμιστικής Αρχής Ενέργειας, που έχει τη βασική ευθύνη για την αγορά, ως εποπτεύουσα αρχή. Νομίζω, λοιπόν, ότι απαντάω και στα ερωτήματά σας.

Εμείς, όμως, δεν ερχόμαστε, και αυτό είναι ένα άλλο λάθος των παρεμβάσεων που έγιναν, να παρέμβουμε στα πάγια, στα περιουσιακά στοιχεία του ΔΕΣΦΑ δεν κάνουμε αυτό, δεν απομειώνουμε τα πάγια στοιχεία, απλώς δεν ενσωματώνουμε στα πάγια στοιχεία του ΔΕΣΦΑ τις κρατικές ενισχύσεις των 200 εκατομμυρίων, που είχαν δοθεί και κακώς ενσωματώθηκαν. Ουσιαστικά, εξορθολογίζουμε τα πράγματα και τα προσεγγίζουμε, όπως ακριβώς είναι. Από πού και ως πού, λοιπόν, η κρατική ενίσχυση των 200 εκατ. αποτελεί πάγιο στοιχείο για τον ΔΕΣΦΑ;

Άρα, λοιπόν, δεν αληθεύει και αυτό, ότι ερχόμαστε να απομειώσουμε τη δημόσια περιουσία. Αντίθετα, όπως είπα και πριν, ερχόμαστε να εξορθολογήσουμε μια κατάσταση. Θέλουμε, σε αυτή την πολύ κρίσιμη στιγμή για τα γεωπολιτικά ζητήματα, για τα ζητήματα της ενεργειακής πολιτικής να μην κάνουμε άτσαλες επιλογές.

Σας καλώ, λοιπόν, όσους έχετε υποστηρίξει, κατά καιρούς, αυτά τα σχέδια, που σας είπα πριν, να υπερψηφίσετε αυτή την τροπολογία, διότι είναι μια τροπολογία που εξασφαλίζει όρους βιωσιμότητας και για το ΔΕΠΑ και για τη ΔΕΣΦΑ, αλλά και για την εγχώρια αγορά φυσικού αερίου και να στηρίξει αυτά τα ευρύτερα πια σχέδιά μας, στο πλαίσιο μιας πολυδιάστατης πράγματι ενεργειακής πολιτικής, την οποία έχετε δει ότι υπηρετούμε όλο αυτό το διάστημα.

Τι λένε οι θεσμοί για αυτό το πράγμα. Δεν έχουν αναφερθεί ούτε μία στιγμή στο θέμα του Κανονισμού. Αυτό το οποίο προκύπτει μέσα από τη δέσμευση του προηγούμενου καλοκαιριού για την Κυβέρνησή μας, το οποίο το έχουμε πει σε όλους τους τόνους, το είπαμε και πριν τις εκλογές το είπαμε και μετά είναι ότι πρέπει να προχωρήσει η ιδιωτικοποίηση. Αλλά η ιδιωτικοποίηση και οι όροι της ιδιωτικοποίησης και του συγκεκριμένου διαγωνισμού που είχε γίνει δεν έχουν σε τίποτα να κάνουν με τον τρόπο που προκύπτουν οι τιμές για τη σημερινή τροπολογία. Αν από εκεί και έπειτα για δικούς τους λόγους η ΣΟΚΑΡ ή οποιοσδήποτε άλλος θέλει να επανεκτιμήσει τη στάση της αυτό είναι κάτι το οποίο θα το αποφασίσει εκείνη.

Εμείς για αυτό, το οποίο έχουμε δεσμευτεί είναι να υπηρετήσουμε τη συγκεκριμένη ιδιωτικοποίηση και δεσμευτήκαμε. Αν και πρόκειται για ένα φυσικό μονοπώλιο για υποδομές της χώρας εκεί που είχαμε τη δυνατότητα στον ΑΔΜΗΕ δεν πήγαμε σε ένα τέτοιο μοντέλο. Πήγαμε σε ένα μοντέλο, όπου το δημόσιο κρατάει το 51% εξασφαλίζεται ο δημόσιος χαρακτήρας δεν πρόκειται για καμία ανταγωνιστική αγορά τα δίκτυα είναι μία μονοπωλιακή συγκροτημένη αγορά. Άρα λοιπόν, εάν αυτή τη στιγμή η ΣΟΚΑΡ για λόγους που έχουν να κάνουν με την υποτίμηση του νομίσματός της με προβλήματα που έχει η ίδια η οικονομία της χώρας είναι δικό της θέμα. Μην φαντάζεστε ότι μπορούμε να σηκώσουμε και αυτό στις πλάτες μας αρκετά προβλήματα έχουμε ως εγχώρια και ελληνική οικονομία. Μην μας ζητάτε να λάβουμε υπόψιν μας και τις ανάγκες της ΣΟΚΑΡ.

Προσέξτε να δείτε, η Ευρωπαϊκή Επιτροπή δεν εξέφρασε απλώς μία άποψη, μήπως θα ήταν καλό η ΣΟΚΑΡ να πέσει από το 66% στο 49%. Επέβαλε να πέσει, διότι με βάση το ενωσιακό ευρωπαϊκό δίκαιο απαγορεύεται ως παραγωγός χώρα και εταιρεία, -μάλιστα η ΣΟΚΑΡ πρόκειται για μία κρατική εταιρεία της οποίας ο Πρόεδρος είναι και Πρόεδρος της χώρας- επέβαλε να είναι παθητικός μέτοχος χωρίς δικαιώματα και στο «management», τα οποία προφανώς θα τα έπαιρνε, αν ολοκληρωνόταν όπως αρχικά προέβλεπε ο διαγωνισμός στο ΔΕΣΦΑ. Της επιβάλει λοιπόν και για αυτό δεν έχει ολοκληρωθεί αυτή η ιδιωτικοποίηση. Υπάρχει το ενδιαφέρον από τους Ιταλούς, βεβαίως υπάρχει και σας πληροφορώ ότι και οι Ιταλοί γνώριζαν και αυτή η συγκεκριμένη τροπολογία απεστάλη όμως δεν είχαμε καμία τέτοια υποχρέωση.

Όπως και το ΤΑΙΠΕΔ γνωρίζει τις προθέσεις μας, όπως και η ίδια η ΣΟΚΑΡ γνωρίζει τις προθέσεις μας και άρα λοιπόν, όλα τα υπόλοιπα, τα οποία όσα ακούγονται προφανώς ίσως να είναι από άγνοια, όσα δεν γράφονται είναι εσκεμμένα. Αναφέρομαι σε αυτά τα ειδικά site του χώρου των ενεργειακών, τα οποία πάλι ανακαλύπτουν νέους κινδύνους για την υπόθεση της ιδιωτικοποίησης, παραγνωρίζοντας όμως αυτή τη στιγμή ποιο είναι το συμφέρον για την εγχώρια βιομηχανική παραγωγή ποιο είναι το συμφέρον της ελληνικής οικονομίας και τι έχει προοπτική και βιωσιμότητα.

Έτσι λοιπόν έχει η κατάσταση με τη συγκεκριμένη τροπολογία που επαναλαμβάνω αφαιρεί τα 200 εκατ. κρατικής ενίσχυσης από την ανακτήσιμη διαφορά επιμερίζει την ανάκτηση των εναπομεινάντων εκατομμυρίων σε 40 έτη, έτσι ώστε να μην επιβαρύνει τις τιμές και προαναγγέλλει και πως θα μπορέσουμε να κοιτάξουμε το χωρίς προσαυξήσεις επιτόκιο του λεγόμενου μεσοσταθμικού κόστους κεφαλαίου (WACC). Αυτές είναι οι παρεμβάσεις που κάνουμε με ανάλογο τρόπο και ανάλογους κανονισμούς κινούνται οι ευρωπαϊκές χώρες, πουθενά δεν συνέβαινε να υπάρχει ύψος ποσοστού ΓΑΚ της τάξης του 11%, όπως ήταν σε αυτόν τον αμαρτωλό και προκλητικό μέχρι τώρα κανονισμό διαμόρφωσης των τιμών που έγινε επί των ημερών σας κύριε Σκρέκα το λέω σε εσάς γιατί ήσασταν αυτός, ο οποίος ανέβασε και πολύ τους τόνους εκτεθήκατε περισσότερο. Λοιπόν νομίζω ότι αυτά ήταν πλήρως κατατοπιστικά και δεν χωρούν αμφισβήτηση. Προσέξτε λοιπόν κύριε Σκρέκα που ζητήσατε το λόγο τώρα που ενημερωθήκατε να επανατοποθετηθείτε και να υποστηρίξετε και με τα δύο χέρια όχι με το ένα με τα δύο χέρια να υπερψηφίσετε την τροπολογία.

Τελειώνω αναφερόμενος σε ένα μόνο θέμα, το θέμα των Ενεργειακών Επιθεωρητών. Θέλω να πω το εξής. Η ενεργειακή επιθεώρηση, πέρα όλων των άλλων, είναι μάθημα σε πάρα πολλές Σχολές. Όπως ειπώθηκε και πριν, όταν αναγνωρίζεται στους αποφοίτους των συγκεκριμένων σχολών το να βάζουν την υπογραφή τους κάτω από μελέτες, είναι αδιανόητο να θεωρούμε ότι δεν είναι ικανοί να κάνουν μια ενεργειακή επιθεώρηση.

Μου έκανε εντύπωση, όταν είχε έρθει ο κ. Στασινός, Πρόεδρος του ΤΕΕ, ο οποίος γνωρίζει ότι η συντριπτική πλειοψηφία των μελών του ΤΕΕ είναι υπέρ της συγκεκριμένης τροπολογίας, προφανώς για πολιτική σκοπιμότητα, δεν μας το είπε, και άρχισε να μας λέει για την εκτός σχεδίου δόμηση, ότι διατηρούν γη υψηλής παραγωγικότητας, «κρύφτηκε» και απορώ, ειλικρινά, απορώ, αλλά προφανώς κάποιοι συγχέουν τους ρόλους τους.

Αυτά ήθελα να πω, κυρία Πρόεδρε και σας ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Νομίζω, κύριε Σκρέκα, δεν έχει νόημα.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Κυρία Πρόεδρε, αναφέρθηκε σε μένα ο Υπουργός και θα ήθελα να κάνω μια τοποθέτηση.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Σας δίνω ένα λεπτό.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Κύριε Υπουργέ, κατ' αρχήν χαίρομαι πάρα πολύ που δηλώνετε ότι ενδιαφέρεστε και υποστηρίζετε τα συμφέροντα του τόπου μας, του λαού και της κοινωνίας. Κι εμείς αυτό κάνουμε, και εμείς αυτό θέλουμε να υποστηρίξουμε με τον καλύτερο τρόπο. Για παράδειγμα, οι αυξήσεις του Φ.Π.Α, οι αυξήσεις στους φόρους, όλα αυτά τα οποία είναι ένα αποτέλεσμα, το οποίο είδαμε....

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Κύριε Σκρέκα, δεν είναι προσωπικό.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Κυρία Πρόεδρε, σας παρακαλώ. Επί της ουσίας, γιατί είναι Επιτροπή, καλό είναι να τα συζητάμε.

Όλα αυτά, είναι αποτελέσματα, τα οποία αύξησαν τις επιβαρύνσεις. Εδώ έρχεστε και λέτε ότι εμείς με αυτή την τροπολογία, δεν θα αυξήσουμε την επιβάρυνση στους καταναλωτές. Εγώ, να δεχθώ την καλή πρόθεση. Είπατε προηγουμένως π.χ., ένα νούμερο, ήρθε η ΣΟΚΑΡ με έναν «ανοιχτό» διαγωνισμό, θα μπορούσαν να έρθουν και άλλοι και μιλώντας ανοιχτά και με διαφάνεια αγόρασε με 400 εκατομμύρια ευρώ το 66% της ΔΕΣΦΑ και θα μπορούσε να εισπράξει περίπου 400 εκατ.. Αυτό είπατε λίγο πολύ, ίσως και παραπάνω. Να το δούμε, γιατί αν είναι έτσι, έχω μια απορία, ως απλός πολίτης.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Συντομεύστε μόνο.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Σας παρακαλώ, κυρία Πρόεδρε, εδώ κάνουμε ένα διάλογο και δεν μπορείτε να αφαιρείται το λόγο από ένα Βουλευτή, όταν πραγματικά προσπαθεί να βρει έναν κοινό τόπο με την Κυβέρνηση για το καλό του τόπου μας.

Συνεχίζω, λοιπόν, λέγοντας ότι αν ήταν έτσι, πρώτον, εγώ ρωτάω για ποιο λόγο δεν εμφανίστηκαν και άλλοι στο διαγωνισμό να δώσουν τα 400 εκατομμύρια και να αγοράσουν 500 εκατ.; Αν είναι όπως το λέτε. Είναι εύλογο το ερώτημα.

ΠΑΝΟΣ ΣΚΟΥΡΛΕΤΗΣ (Υπουργός Περιβάλλοντος και Ενέργειας): Το ερώτημα να το κάνετε στον κ. Σαμαρά που έκανε το διαγωνισμό.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Εγώ λέω, γιατί δεν ήρθαν και άλλοι επενδυτές να δώσουν περισσότερα αν είναι έτσι. Γιατί δεν είναι έτσι ακριβώς. Τι εννοώ. Δεν είναι έτσι; Πρώτον. Αυτή η εταιρεία, έχει όπως είπε η και ο αγαπητός πρώην συνάδελφός για την ΤΡΑΙΝΟΣΕ που μόνο 47 εκατομμύρια ευρώ πουλήθηκε, ήταν 300 εκατ. περίπου το σχέδιο του δικού μας, 47 τώρα, λέτε ότι έτσι είναι τα δεδομένα τα οικονομικά.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Κύριε Σκρέκα, το θέμα μας δεν είναι η ΤΡΑΙΝΟΣΕ.

ΠΑΝΟΣ ΣΚΟΥΡΛΕΤΗΣ (Υπουργός Περιβάλλοντος και Ενέργειας): Κύριε Σκρέκα, δεν πουλήθηκαν τα πάγια. Το γνωρίζετε αυτό, γιατί είπατε τα πάγια προηγουμένως.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Δεν πωλήθηκαν οι άδειες χρήσης;

ΠΑΝΟΣ ΣΚΟΥΡΛΕΤΗΣ (Υπουργός Περιβάλλοντος και Ενέργειας): Άλλο είναι οι άδειες χρήσεις εκμετάλλευσης, αλλά όχι πάγια.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Η μία εταιρία ο ΔΕΣΦΑ, έχει υποχρεώσεις, έχει δάνεια και έχει επενδυτικό πλάνο που πρέπει να υλοποιήσει περίπου 2 δισ. €. Άρα, αυτός ο άνθρωπος που έρχεται, όποιος με ένα διαγωνισμό, συμφωνώ απόλυτα μαζί σας πρέπει να είναι διαφανής, σ' αυτό τον τόπο. Πρέπει οι διαγωνισμοί να είναι σοβαροί, να είναι καθαροί, να έρχεται ο οποιοσδήποτε, και όποιος δίνει το δικαιότερο τίμημα και το υψηλότερο τίμημα να το παίρνει. Αυτό σημαίνει αξιοποίηση περιουσίας, αλλά να έχει προοπτική να αξιοποιήσει αυτή την περιουσία.

Αυτός ο άνθρωπος, ο οποίος πρέπει να δαπανήσει και 2 δισ. € για το επενδυτικό πλάνο. Άρα, δίνει 400 εκατομμύρια ευρώ, δίνει και άλλα 2 δισ. τα επόμενα δύο χρόνια, δηλαδή πρέπει να δώσει 2,5 δισεκατομμύρια ευρώ. Και όλα αυτά η πραγματικότητα είναι ότι πρέπει να βγουν.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Ρωτάω, λοιπόν, αν αποτύχει, δεν συμφωνείτε ότι το σήμα, ο συμβολισμός προς όλο τον κόσμο, θα είναι ότι σε αυτή τη χώρα τελικά, δεν αξίζει, δεν κινδυνεύει κανείς να έρθει και να ρισκάρει τα χρήματά του, να επενδύσει εδώ και να βοηθηθεί η ελληνική οικονομία και άρα…

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Κύριε Υπουργέ, θα απαντήσετε;

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): …εμείς αυτό θέλουμε. Είναι μια ερώτηση που μπορεί να είναι και ρητορική, γιατί νομίζω ότι ο κ. Υπουργός αυτό θέλει.

ΠΑΝΑΓΙΩΤΗΣ ΣΚΟΥΡΛΕΤΗΣ (Υπουργός Περιβάλλοντος και Ενέργειας): Δεν θα απαντήσω. Είναι ρητορική η ερώτηση. Απλώς, κύριε Σκρέκα, σκεφθείτε να μας πάρουν είδηση ότι κάνουμε έτσι διαγωνισμούς, τι κορόιδα θα μας λένε.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Να πάει ο εισαγγελέας. Άμα ο διαγωνισμός είναι…

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Παρακαλώ.

ΠΑΝΟΣ ΣΚΟΥΡΛΕΤΗΣ (Υπουργός Περιβάλλοντος και Ενέργειας): Πολύ ευχαρίστως. Θέλετε από κοινού να το κάνουμε αυτό; Θέλετε να αναλάβουμε από κοινού, κύριε Σκρέκα, μια πρωτοβουλία να πάμε στη δικαιοσύνη, για να δούμε τους όρους του διαγωνισμού, αν θέλετε;

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Μα είστε ο Υπουργός της Κυβέρνησης και ζητάτε από την αντιπολίτευση να πάει; Γιατί δεν το κάνετε εσείς;

ΠΑΝΑΓΙΩΤΗΣ ΣΚΟΥΡΛΕΤΗΣ (Υπουργός Περιβάλλοντος και Ενέργειας): Γιατί; Εγώ σας δίνω μια ευκαιρία να μοιραστούμε τα κλέη…

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Κύριε Σκρέκα, παρακαλώ.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Αν πιστεύετε ότι είναι έτσι, γιατί δεν το κάνετε εσείς;

ΠΑΝΑΓΙΩΤΗΣ ΣΚΟΥΡΛΕΤΗΣ (Υπουργός Περιβάλλοντος και Ενέργειας): Σας έδωσα μία ευκαιρία, αλλά θέλετε να εκτεθείτε σήμερα, ανεπανόρθωτα. Μην υπονομεύετε την εγχώρια βιομηχανική παραγωγή. Μην το κάνετε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Κύριε Υπουργέ.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Εγώ δεν υπονομεύω τίποτα. Εμείς θέλουμε καλύτερες τιμές ανταγωνιστικότητας, τιμές ενέργειας και ενεργειακή ασφάλεια. Αυτό θέλουμε. Αλλά, αν πιστεύετε ότι πρέπει να μπει εισαγγελέας, να μπει εισαγγελέας. Τι το αφήνετε τότε;

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Παρακαλώ, κυρίες και κύριοι συνάδελφοι, η κακή συνήθεια να επαναλαμβάνουμε τα ίδια και τα ίδια για να τελειώσουμε τελευταίοι, δεν γίνεται. Κάποτε πρέπει να σοβαρευτούμε.

Ολοκληρώθηκε η β΄ η ανάγνωση του σχεδίου νόμου και προχωρούμε στην ψήφιση των άρθρων και των τροπολογιών. Κυρίες και κύριοι συνάδελφοι, ολοκληρώθηκε η δεύτερη ανάγνωση του σχεδίου νόμου και εισερχόμαστε στην ψήφιση των άρθρων και των τροπολογιών. Γίνονται δεκτά τα άρθρα 1 έως 40 ως έχουν;

Το λόγο έχει η κυρία Καφαντάρη.

ΧΑΡΑ ΚΑΦΑΝΤΑΡΗ (Εισηγήτρια του ΣΥΡΙΖΑ): Κυρία Πρόεδρε, ψηφίζουμε «υπέρ».

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Σκρέκας.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Κυρία Πρόεδρε, επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει η κυρία Ζαρούλια.

ΕΛΕΝΗ ΖΑΡΟΥΛΙΑ (Ειδική Αγορήτρια του Λαϊκού Συνδέσμου – Χρυσή Αυγή): Κυρία Πρόεδρε, επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Μανιάτης.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Βαρδαλής.

ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.): Κυρία Πρόεδρε, από τα άρθρα 1 έως 11, ψηφίζουμε κατά, 12, 13 και 14, παρών, 15 έως 19 κατά, 20 παρών, 21 έως 27 κατά, 28 και 29 παρών, 30 έως 37 κατά, στο 38 επιφύλαξη, 39 και 40 κατά.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του Ποταμιού): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Καμμένος.

ΔΗΜΗΤΡΙΟΣ ΚΑΜΜΕΝΟΣ (Ειδικός Αγορητής των Ανεξάρτητων Ελλήνων): Ψηφίζουμε «υπέρ».

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Μεγαλομύστακας.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Συνεπώς, τα άρθρα 1 έως 40 γίνονται δεκτά κατά πλειοψηφία. Γίνεται το δεκτό το άρθρο 41, όπως τροποποιήθηκε από τον κ. Υπουργό;

ΧΑΡΑ ΚΑΦΑΝΤΑΡΗ (Εισηγήτρια του ΣΥΡΙΖΑ): «Ναι».

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Σκρέκας.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Κυρία Πρόεδρε, επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει η κυρία Ζαρούλια.

ΕΛΕΝΗ ΖΑΡΟΥΛΙΑ (Ειδική Αγορήτρια του Λαϊκού Συνδέσμου – Χρυσή Αυγή): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Μανιάτης.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Βαρδαλής.

ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.): Καταψηφίζουμε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του Ποταμιού): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Καμμένος.

ΔΗΜΗΤΡΙΟΣ ΚΑΜΜΕΝΟΣ (Ειδικός Αγορητής των Ανεξάρτητων Ελλήνων): Ψηφίζουμε «υπέρ».

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Μεγαλομύστακας.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Συνεπώς, το άρθρο 41 γίνεται δεκτό κατά πλειοψηφία, όπως τροποποιήθηκε.

Γίνονται δεκτά τα άρθρα 42 έως 48 ως έχουν;

ΧΑΡΑ ΚΑΦΑΝΤΑΡΗ (Εισηγήτρια του ΣΥΡΙΖΑ): «Ναι».

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Σκρέκας.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Κυρία Πρόεδρε, επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει η κυρία Ζαρούλια.

ΕΛΕΝΗ ΖΑΡΟΥΛΙΑ (Ειδική Αγορήτρια του Λαϊκού Συνδέσμου – Χρυσή Αυγή): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Μανιάτης.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Βαρδαλής.

ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.): Καταψηφίζουμε το άρθρο 42, στο άρθρο 43 επιφυλασσόμαστε και τα άρθρα 44 έως 48 τα καταψηφίζουμε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του Ποταμιού): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Καμμένος.

ΔΗΜΗΤΡΙΟΣ ΚΑΜΜΕΝΟΣ (Ειδικός Αγορητής των Ανεξάρτητων Ελλήνων): Ψηφίζουμε «υπέρ».

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Μεγαλομύστακας.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Συνεπώς, τα άρθρα 42 έως 48 γίνονται δεκτά κατά πλειοψηφία.

Γίνεται το δεκτό το άρθρο 49, όπως τροποποιήθηκε από τον κ. Υπουργό;

ΧΑΡΑ ΚΑΦΑΝΤΑΡΗ (Εισηγήτρια του ΣΥΡΙΖΑ): «Ναι».

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Σκρέκας.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Κυρία Πρόεδρε, επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει η κυρία Ζαρούλια.

ΕΛΕΝΗ ΖΑΡΟΥΛΙΑ (Ειδική Αγορήτρια του Λαϊκού Συνδέσμου – Χρυσή Αυγή): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Μανιάτης.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Βαρδαλής.

ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.): Καταψηφίζουμε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του Ποταμιού): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Καμμένος.

ΔΗΜΗΤΡΙΟΣ ΚΑΜΜΕΝΟΣ (Ειδικός Αγορητής των Ανεξάρτητων Ελλήνων): Ψηφίζουμε «υπέρ».

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Μεγαλομύστακας.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Συνεπώς, το άρθρο 49 γίνεται δεκτό κατά πλειοψηφία, όπως τροποποιήθηκε.

Το άρθρο 50 απεσύρθη.

Γίνονται δεκτά τα άρθρα 50 και 51, με τη νέα αρίθμηση, ως έχουν;

ΧΑΡΑ ΚΑΦΑΝΤΑΡΗ (Εισηγήτρια του ΣΥΡΙΖΑ): «Ναι».

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Σκρέκας.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Κυρία Πρόεδρε, επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει η κυρία Ζαρούλια.

ΕΛΕΝΗ ΖΑΡΟΥΛΙΑ (Ειδική Αγορήτρια του Λαϊκού Συνδέσμου – Χρυσή Αυγή): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Μανιάτης.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Βαρδαλής.

ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.): Καταψηφίζουμε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του Ποταμιού): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Καμμένος.

ΔΗΜΗΤΡΙΟΣ ΚΑΜΜΕΝΟΣ (Ειδικός Αγορητής των Ανεξάρτητων Ελλήνων): Ψηφίζουμε «υπέρ».

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Μεγαλομύστακας.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Συνεπώς, τα άρθρα 50 και 51 γίνονται δεκτά κατά πλειοψηφία.

Γίνεται το δεκτό το άρθρο 52 - πρώην 53 - όπως τροποποιήθηκε από τον κ. Υπουργό;

ΧΑΡΑ ΚΑΦΑΝΤΑΡΗ (Εισηγήτρια του ΣΥΡΙΖΑ): «Ναι».

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Σκρέκας.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Κυρία Πρόεδρε, επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει η κυρία Ζαρούλια.

ΕΛΕΝΗ ΖΑΡΟΥΛΙΑ (Ειδική Αγορήτρια του Λαϊκού Συνδέσμου – Χρυσή Αυγή): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Μανιάτης.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Βαρδαλής.

ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.): Το καταψηφίζουμε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του Ποταμιού): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Καμμένος.

ΔΗΜΗΤΡΙΟΣ ΚΑΜΜΕΝΟΣ (Ειδικός Αγορητής των Ανεξάρτητων Ελλήνων): Ψηφίζουμε «υπέρ».

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Μεγαλομύστακας.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Συνεπώς, το άρθρο 52 - πρώην 53 - γίνεται δεκτό κατά πλειοψηφία, όπως τροποποιήθηκε.

Γίνεται δεκτό το άρθρο 53 - πρώην 54 - ως έχει;

ΧΑΡΑ ΚΑΦΑΝΤΑΡΗ (Εισηγήτρια του ΣΥΡΙΖΑ): «Ναι».

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Σκρέκας.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Κυρία Πρόεδρε, επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει η κυρία Ζαρούλια.

ΕΛΕΝΗ ΖΑΡΟΥΛΙΑ (Ειδική Αγορήτρια του Λαϊκού Συνδέσμου – Χρυσή Αυγή): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Μανιάτης.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Βαρδαλής.

ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.): Το καταψηφίζουμε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του Ποταμιού): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Καμμένος.

ΔΗΜΗΤΡΙΟΣ ΚΑΜΜΕΝΟΣ (Ειδικός Αγορητής των Ανεξάρτητων Ελλήνων): Ψηφίζουμε «υπέρ».

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Μεγαλομύστακας.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Συνεπώς, το άρθρο 53 - πρώην 54 - γίνεται δεκτό κατά πλειοψηφία.

Γίνεται δεκτό το άρθρο 54 -πρώην 55 - όπως τροποποιήθηκε από τον κ. Υπουργό;

ΧΑΡΑ ΚΑΦΑΝΤΑΡΗ (Εισηγήτρια του ΣΥΡΙΖΑ): «Ναι».

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Σκρέκας.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Κυρία Πρόεδρε, επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει η κυρία Ζαρούλια.

ΕΛΕΝΗ ΖΑΡΟΥΛΙΑ (Ειδική Αγορήτρια του Λαϊκού Συνδέσμου – Χρυσή Αυγή): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Μανιάτης.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Βαρδαλής.

ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.): Το καταψηφίζουμε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του Ποταμιού): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Καμμένος.

ΔΗΜΗΤΡΙΟΣ ΚΑΜΜΕΝΟΣ (Ειδικός Αγορητής των Ανεξάρτητων Ελλήνων): Ψηφίζουμε «υπέρ».

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Μεγαλομύστακας.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Συνεπώς, το άρθρο 54 - πρώην 55 - γίνεται δεκτό κατά πλειοψηφία, όπως τροποποιήθηκε.

Γίνονται δεκτά τα άρθρα 55 έως 59 - πρώην 56 ως 60 - ως έχουν;

ΧΑΡΑ ΚΑΦΑΝΤΑΡΗ (Εισηγήτρια του ΣΥΡΙΖΑ): «Ναι».

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Σκρέκας.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Κυρία Πρόεδρε, επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει η κυρία Ζαρούλια.

ΕΛΕΝΗ ΖΑΡΟΥΛΙΑ (Ειδική Αγορήτρια του Λαϊκού Συνδέσμου – Χρυσή Αυγή): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Μανιάτης.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Βαρδαλής.

ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.): Καταψηφίζουμε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του Ποταμιού): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Καμμένος.

ΔΗΜΗΤΡΙΟΣ ΚΑΜΜΕΝΟΣ (Ειδικός Αγορητής των Ανεξάρτητων Ελλήνων): Ψηφίζουμε «υπέρ».

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Μεγαλομύστακας.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Συνεπώς, τα άρθρα 55 έως 59 (πρώην 56 ως 60) γίνονται δεκτά κατά πλειοψηφία.

Γίνεται δεκτή με γενικό αριθμό 538 και ειδικό αριθμό 36 τροπολογία του Υπουργείου Παιδείας;

ΧΑΡΑ ΚΑΦΑΝΤΑΡΗ (Εισηγήτρια του ΣΥΡΙΖΑ): Δεκτή.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Επιφυλασσόμαστε.

ΕΛΕΝΗ ΖΑΡΟΥΛΙΑ (Ειδική Αγορήτρια του Λαϊκού Συνδέσμου - Χρυσή Αυγή): Επιφυλασσόμαστε.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης – ΠΑ.ΣΟ.Κ.-ΔΗΜ.ΑΡ.): Επιφυλασσόμαστε.

ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κομμουνιστικού Κόμματος Ελλάδας): Επιφυλασσόμαστε.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Δεκτή.

ΔΗΜΗΤΡΗΣ ΚΑΜΜΕΝΟΣ (Ειδικός Αγορητής των Ανεξάρτητων Ελλήνων - Εθνική Πατριωτική Δημοκρατική Συμμαχία): Δεκτή.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Συνεπώς γίνεται δεκτή κατά πλειοψηφία η τροπολογία με αριθμό 538/36.

Γίνεται δεκτή με αριθμό 544 και ειδικό αριθμό 38 τροπολογία του Υπουργείου Περιβάλλοντος;

ΧΑΡΑ ΚΑΦΑΝΤΑΡΗ (Εισηγήτρια του ΣΥΡΙΖΑ): Δεκτή.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Επιφυλασσόμαστε.

ΕΛΕΝΗ ΖΑΡΟΥΛΙΑ (Ειδική Αγορήτρια του Λαϊκού Συνδέσμου - Χρυσή Αυγή): Επιφυλασσόμαστε.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης – ΠΑ.ΣΟ.Κ.-ΔΗΜ.ΑΡ.): Επιφυλασσόμαστε.

ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κομμουνιστικού Κόμματος Ελλάδας): Επιφυλασσόμαστε.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Επιφυλασσόμαστε.

ΔΗΜΗΤΡΗΣ ΚΑΜΜΕΝΟΣ (Ειδικός Αγορητής των Ανεξάρτητων Ελλήνων - Εθνική Πατριωτική Δημοκρατική Συμμαχία): Δεκτή.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Συνεπώς γίνεται δεκτή κατά πλειοψηφία η τροπολογία με αριθμό 544/38.

Γίνεται δεκτή με αριθμό 551 και ειδικό αριθμό 41 τροπολογία του Υπουργείου Παιδείας;

ΧΑΡΑ ΚΑΦΑΝΤΑΡΗ (Εισηγήτρια του ΣΥΡΙΖΑ): Δεκτή.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Επιφυλασσόμαστε.

ΕΛΕΝΗ ΖΑΡΟΥΛΙΑ (Ειδική Αγορήτρια του Λαϊκού Συνδέσμου - Χρυσή Αυγή): Επιφυλασσόμαστε.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης – ΠΑ.ΣΟ.Κ.-ΔΗΜ.ΑΡ.): Επιφυλασσόμαστε.

ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κομμουνιστικού Κόμματος Ελλάδας): Επιφυλασσόμαστε.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Δεκτή.

ΔΗΜΗΤΡΗΣ ΚΑΜΜΕΝΟΣ (Ειδικός Αγορητής των Ανεξάρτητων Ελλήνων - Εθνική Πατριωτική Δημοκρατική Συμμαχία): Δεκτή.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Συνεπώς γίνεται δεκτή κατά πλειοψηφία η τροπολογία με αριθμό 551/41.

Γίνεται δεκτό το ακροτελεύτιο άρθρο του νομοσχεδίου;

ΧΑΡΑ ΚΑΦΑΝΤΑΡΗ (Εισηγήτρια του ΣΥΡΙΖΑ): Δεκτό.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Επιφυλασσόμαστε.

ΕΛΕΝΗ ΖΑΡΟΥΛΙΑ (Ειδική Αγορήτρια του Λαϊκού Συνδέσμου - Χρυσή Αυγή): Επιφυλασσόμαστε.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης – ΠΑ.ΣΟ.Κ.-ΔΗΜ.ΑΡ.): Επιφυλασσόμαστε.

ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κομμουνιστικού Κόμματος Ελλάδας): Καταψηφίζουμε.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Επιφυλασσόμαστε.

ΔΗΜΗΤΡΙΟΣ ΚΑΜΜΕΝΟΣ (Ειδικός Αγορητής των Ανεξάρτητων Ελλήνων - Εθνική Πατριωτική Δημοκρατική Συμμαχία): Δεκτό.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Συνεπώς γίνεται δεκτό κατά πλειοψηφία το ακροτελεύτιο άρθρο του νομοσχεδίου.

Γίνεται δεκτό το νομοσχέδιο στο σύνολό του κατά πλειοψηφία;

ΧΑΡΑ ΚΑΦΑΝΤΑΡΗ (Εισηγήτρια του ΣΥΡΙΖΑ): Δεκτό.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Επιφυλασσόμαστε.

ΕΛΕΝΗ ΖΑΡΟΥΛΙΑ (Ειδική Αγορήτρια του Λαϊκού Συνδέσμου - Χρυσή Αυγή): Επιφυλασσόμαστε.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης – ΠΑ.ΣΟ.Κ.-ΔΗΜ.ΑΡ.): Επιφυλασσόμαστε.

ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κομμουνιστικού Κόμματος Ελλάδας): Επιφυλασσόμαστε.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Επιφυλασσόμαστε.

ΔΗΜΗΤΡΙΟΣ ΚΑΜΜΕΝΟΣ (Ειδικός Αγορητής των Ανεξάρτητων Ελλήνων - Εθνική Πατριωτική Δημοκρατική Συμμαχία): Δεκτό.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Επιφυλασσόμαστε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Συνεπώς το σχέδιο νόμου του Υπουργείου Περιβάλλοντος και Ενέργειας «Πλαίσιο για την ασφάλεια στις υπεράκτιες εργασίες έρευνας και εκμετάλλευσης υδρογονανθράκων, ενσωμάτωση της Οδηγίας 2013/30/ΕΕ, τροποποίηση του π.δ. 148/2009 και άλλες διατάξεις» γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό η Αντιπρόεδρος της Επιτροπής έκανε τη γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Δημητριάδης Μίμης, Θεοπεφτάτου Αφροδίτη, Θεοφύλακτος Γιάννης, Ιγγλέζη Κατερίνα, Καματερός Ηλίας, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Βαγιωνάκη Βάλια, Ουρσουζίδης Γιώργος, Ριζούλης Ανδρέας, Σαντορινιός Νεκτάριος, Σέλτσας Κωνσταντίνος, Σηφάκης Γιάννης, Ανδριανός Ιωάννης, Αραμπατζή Φωτεινή, Καρασμάνης Γεώργιος, Κασαπίδης Γεώργιος, Μηταράκης Παναγιώτης (Νότης), Σκρέκας Κωνσταντίνος, Ζαρούλια Ελένη, Αρβανιτίδης Γεώργιος, Μανιάτης Ιωάννης, Μανωλάκου Διαμάντω, Αμυράς Γεώργιος, Λαζαρίδης Γεώργιος, Γεωργιάδης Μάριος και Μεγαλομύστακας Αναστάσιος.

Τέλος και περί ώρα 14.50΄ λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΕΥΗ ΚΑΡΑΚΩΣΤΑ ΜΑΡΙΟΣ ΚΑΤΣΗΣ**